title: Hypertelis

text: Suvun kasvit ovat ruohoja tai matalia pensaita, joilla – toisin kuin sukulaisheimoissa yleensä (Centrospermae-kladi) – on kukissaan antosyaaneja väriaineina. Lehdet ovat enemmän tai vähemmän kimppuina, tasasoukkia, liereitä, meheviä ja korvakkeellisia. Korvakkeet ovat enemmän tai vähemmän tuppimaisia. Kukinto on valesarja ja vanallinen. Perällisissä kukissa on viisi kehälehteä, joista jopa neljä muuttuu kukan ikääntyessä terämäiseksi. Heteitä on 3–20, tavallisesti 5–15, ja ponnet ovat kirkasvärisiä. Sikiäin on yhdislehtinen, kolmesta viiteen emilehden muodostama ja sisältää aksiletyyppisen istukan, johon kiinnittyy paljon siemenaiheita. Luotit ovat värikkäät. Hedelmä on kalvomainen kota tai lohkohedelmä. Kromosomiluku n = 8.


title: Hypertelis

text: Suku kasvaa pääosin Etelä-Afrikassa, mutta myös parilla erillisalueella Itä-Afrikassa, pohjoisimmillaan Etiopiassa. Lisäksi lajeja on Madagaskarissa ja Saint Helenan saarella.


title: Hypertelis

text: Suvussa "Hypertelis" on kahdeksan lajia. Ne sisällytettiin aiemmin Molluginaceae-heimoon.


title: Hypertelis

text: "Hypertelis"-lajeja:


title: Barbeuiaceae

text: Barbeuiaceae on koppisiemenisten Caryophyllales-lahkoon kuuluva kasviheimo, jossa on vain yksi laji, "Barbeuia madagascariensis".


title: Barbeuiaceae

text: Laji on liaani eli puuvartinen köynnös. Sen lehdet ovat kierteisesti ja niiden hankoihin kukinnot kehittyvät. Kukassa on paljon heteitä ja kahden emilehden yhteenkasvettumana syntynyt väliseinällinen sikiäin. Siemenaiheita siinä on kaksi. Hedelmä on selkäluomainen rakokota, jossa on yksi tai kaksi vaipallista siementä.


title: Barbeuiaceae

text: Laji kasvaa Madagaskarin itäosan metsissä.


title: Barbeuiaceae

text: Kasvi kuuluu yhdessä monen muun heimon, mm. kohokkikasvien (Caryophyllaceae) kanssa, Centrospermae-kladiin Caryophyllales-lahkossa.


title: Wolf Kankare

text: Wolf Kankare (s. 1990 Helsinki) on suomalainen sarjakuvataiteilija. Kankare valmistui kuvataiteilijaksi Tampereen ammattikorkeakoulusta vuonna 2014. Kankare pitää suosittua "Susi sorakuopassa" -sarjakuvablogia ja on toiminut kuvittajana muun muassa Amnesty Internationalin kampanjoissa. Kankareelta on julkaistu useita sarjakuva-albumeita: "Susi sorakuopassa" (Daada 2010), "Miska Pähkinä" (Suuri kurpitsa 2013), "Kettujumala palelee" (Suuri kurpitsa 2014) ja "Subdimensionaalinen Portti" (Suuri kurpitsa 2018).


title: Linus Arnesson

text: Linus Arnesson (s. 21. syyskuuta 1994 Tukholma, Ruotsi) on ruotsalainen jääkiekkopuolustaja, joka pelaa NHL-joukkue Boston Bruinsin organisaatiossa. Hän aloittanee kauden 2015–2016 AHL-joukkue Providence Bruinsissa. Arnesson on pelityyliltään puolustava puolustaja, jonka vahvuuksiin kuuluu ulottuvuus, koko, työteliäisyys, sijoittuminen ja uhrautuneisuus. Hän pelaa myös kohtalaisen hyvin hyökkäyspäässä, mutta pelaa useimmiten omilla vahvuuksillaan omassa päässä.


title: Linus Arnesson

text: Arnesson on Hanvikens SK:n kasvatti. Hän pelasi myöhemmät juniorivuotensa kuitenkin Djurgårdens IF:ssä, jossa Arnesson voitti U16 SM:n kultaa vuonna 2009 sekä J18 Allsvenskanin hopeaa vuosina 2010 ja 2011. Hän debytoi seuran Elitserien-joukkueessa 17-vuotiaana kaudella 2011–2012, jolloin Arnesson pelasi siellä kolme runkosarjaottelua. Djurgården putosi kaudeksi 2012–2013 HockeyAllsvenskaniin, jossa hänen tulokaskautensa toi 31 runkosarja- ja neljässä nousukarsintaottelussa yhden syöttöpisteen. Arnesson pelasi myös kaksi European Trophy -ottelua.


title: Linus Arnesson

text: Boston Bruins varasi Arnessonin toisella kierroksella 60. pelaajana . Kaudella 2013–2014 hän teki Allsvenskanissa 44 runkosarja- ja kuudessa Kvalserien-ottelussa tehot 1+5=6. Djurgården nousi kaudeksi 2014–2015 SHL:ään (ent. Elitserien). Arnesson teki kesäkuussa 2014 kolmivuotisen tulokassopimuksen Boston Bruinsin kanssa, mutta hän jatkoi vielä ensimmäisen sopimuskautensa lainalla Djurgårdenissa. Arnessonin varsinainen tulokaskausi SHL:ssä toi 41 runkosarja- ja kahdessa playoff-ottelussa viisi syöttöpistettä. SHL-kauden jälkeen, maaliskuussa 2015 hän liittyi AHL-joukkue Providence Bruinsin vahvuuteen. Arnesson pelasi siellä 11 runkosarjaottelua tehopistein 1+3=4.


title: Linus Arnesson

text: Arnesson pelasi alle 20-vuotiaiden MM-kilpailuissa vuosina 2013 ja 2014, joista molemmat turnaukset päättyi hopeaan. Hän pelasi myös alle 18-vuotiaiden MM-kilpailuissa vuonna 2012 voittaen hopeaa. Arnesson pelasi myös Ivan Hlinkan muistoturnauksessa vuonna 2011 voittaen hopeaa sekä samana vuonna World Junior A Challengessa.


title: Suomen seksuaalirikoslainsäädännön muutos 1971

text: Suomen seksuaalirikoslainsäädäntöä muutettiin merkittävästi vuoden 1971 alusta. Lainmuutoksen pohjana oli hallituksen esitys 52/1970 siveellisyyteen kohdistuvien rikosten rankaisemista koskevan lainsäädännön uudistamisesta. Lakiuudistus muun muassa dekriminalisoi homoseksuaalisuuden, alensi suojaikärajaa ja lievensi seksuaalirikoksista langetettavia rangaistuksia. Hallituksen esitykseen tehtyjen muutosten jälkeen laki hyväksyttiin eduskunnassa syksyllä 1970 ja se astui voimaan vuoden 1971 alussa. Homoseksuaaliset teot kriminalisoiva laki oli alun perin astunut voimaan 1894. Lain voimassaolon aikaan homoseksuaalisista teoista voitiin tuomita jopa kahdeksi vuodeksi vankeuteen.


text: Rikoslain 20 luvun pykälistä järjestettiin eduskunnassa useita äänestyksiä, joista yksi oli niin sanottua kehotuspykälää ("kehottaminen samaa sukupuolta olevien haureuteen") koskeva äänestys 24. marraskuuta 1970. Kehottaminen säädettiin rangaistavaksi äänin 99–66. Rangaistavuuden puolesta äänestivät lähinnä kokoomuksen, keskustan ja SMP:n edustajat. Pykälä, tai tarkemmin 9 §:n 2 momentti, ei kuulunut hallituksen alkuperäiseen esitykseen, vaan se otettiin käsittelyyn Timo Mäen vastaehdotuksena tekemän lakialoitteen mukaisesti, jota lakivaliokunta asettui kannattamaan. Tässä aloitteessakin ehdotettiin homoseksuaalisten tekojen rangaistavuuden poistamista, mutta sen tekijä piti kuitenkin "erittäin tärkeänä", etteivät "tällaisen hylättävän elämäntavan levittäjiksi muodostu yleiset tiedotusvälineet". Timo Mäki perusteli ehdotustaan myös sillä, että vastaavanlainen säännös oli useissa muissakin maissa kuten Norjassa ja Länsi-Saksassa. Kehottamiskielto on Suomen lainsäädännön ainoa tapaus, jossa kehottaminen lailliseen tekoon oli kielletty.


text: Varsinainen homoseksuaalisuuden dekriminalisointi toteutui selvemmin luvuin 147–18. Vanhassa laissa ”haureuden harjoittaminen” samaa sukupuolta olevan kanssa oli kielletty samassa pykälässä samalla maksimirangaistuksella (kaksi vuotta vankeutta) kuin eläimeen sekaantuminen, joka niin ikään poistettiin rikoslaista tuolloin.


text: Avioliiton sisäinen raiskaus yritettiin saada rangaistavaksi tässä uudistuksessa, mutta lopulliseen lakiin sitä ei kirjattu. Tältä osin uudistustyö toteutui vasta vuoden 1994 lakimuutoksessa.


text: Suojaikäraja alennettiin uudessa laissa 17 vuodesta 16 vuoteen. Aiemmin ikäraja tosin oli ollut 15 vuotta siinä tapauksessa, että nuori itse oli ”antautunut siveettömyyteen”.


title: Nahkurien ammattikunnan muistomerkki

text: Nahkurien ammattikunnan muistomerkki on Oskari Jauhiaisen veistämä muistomerkki vuodelta 1958 Hämeenlinnassa. Veistos on 2,5 metriä korkea, jalustoineen yli kolme metriä. Veistoksen sijaintipaikka on Palokunnankadulla pääpostin edessä.


title: Zorromurha

text: Zorromurha oli helmi–maaliskuussa 1997 Kurikassa, Etelä-Pohjanmaalla tapahtunut murha. Murhan uhrina oli tapahtumahetkellä 47-vuotias Marja Annikki Mäntylä, jonka surmasi hänen ystävättärensä Marjatta Heinonen (s. 1947). Surmatyö havaittiin 2. maaliskuuta, kun Mäntylän poika palasi isänsä luota viettämästä hiihtolomaansa ja löysi äitinsä kuolleena eteisen lattialta. Tekijä oli yrittänyt lavastaa rikoksen näyttämään miehen tekemältä, käyttämällä yhtenä keinona surma-asunnon seinään kirjoittamaansa tekstiä "Zorro kiitti". Murhan toteuttajana toiminut Heinonen tuomittiin 21. lokakuuta 1997 elinkautiseen vankeuteen. Hänet kuitenkin lopulta vapautettiin vuonna 2009.


title: Honda-liiga

text: Honda-liiga oli rikollisliiga, joka teki vuosina 1993–1995 suuren määrän aseellisia ryöstöjä ja murtoja pääkaupunkiseudulla. Ryöstöt kohdistuivat etupäässä lukuisiin pääkaupunkiseudun pankkeihin. Kokonaisuudessaan liiga ehti tehdä yhteensä 34 suurta rikosta ennen kiinnijäämistään, joiden saalisarvo nousi neljään miljoonaan markkaan eli 920 000 euroon.


title: Honda-liiga

text: Liiga muodostui mediassa löyhäksi kuvaillusta kaveriporukasta, joista 12 sai tuomion. Nimensä rikollisliiga sai siitä, kun heidän ensimmäinen pakoautonsa oli aina merkiltään Honda. Ryöstö- ja murtokeikkojen teon motiiviksi liigan jäsenet perustelivat rahantarpeen huumeostoja varten.


title: Honda-liiga

text: Vankeustuomion saamisesta huolimatta Honda-liigan entinen päätekijä tehtaili tämän jälkeen vuonna 2007 ”Rakennusliigaksi” nimetyssä rikollisorganisaatiossa rikoksia.


title: Ivan Sergejeff

text: Ivan Sergejeff (1863-1934) oli suomalainen kauppias, yksi Kainuun merkittävistä liikemiehistä 1900-luvun alussa.


title: Ivan Sergejeff

text:
Hän oli Vienan Karjalan Uhtualta Suomeen muuttaneen kauppiaan Aksenti Sergejeffin poika. Vuonna 1906 I. Sergejeff rakensi Kajaanin keskustassa komean kaksikerroksinen tiilipäätyinen liikepalatsin, joka oli kaupungin suurin kauppa. Hän oli osakkaana mukana perustamassa Kajaanin Puutavara Osakeyhtiötä, ja yhtiön ensimmäinen konttori toimi joitakin vuosia hänen talossaan.
Sergejeff harjoitti myös laajaa tervakauppaa. Hänen omistuksissa oli höyrylaiva Sotkamo, joka liikennöi reitillä Kajaani-Sotkamo.
Ivan Sergejeff oli Vienan Karjalaisten liiton aktiivinen jäsen. Sergejeffin pojat seurasivat isäänsä liikealalle Saarto -nimisinä.


title: Ivar Smilga

text: Ivar Tenisovitš Smilga (2. joulukuuta 1892 Ajola, Liivinmaan kuvernementti, Venäjän keisarikunta – 10. tammikuuta 1937 Moskova, Neuvostoliitto) oli latvialaissyntyinen vallankumouksellinen bolševikki. Hän toimi 1917–1918 bolševikkien hallitseman Suomen venäläisten neuvostojen aluekomitean puheenjohtajana ja 1920-luvulla korkeissa asemissa Neuvostoliiton kommunistisessa puolueessa (NKP).


title: Ivar Smilga

text: Liivinmaalla syntynyt Smilga oli vuoden 1905 Venäjän vallankumouksen yhteydessä surmatun metsätyömiehen poika, joka liittyi sosiaalidemokraattiseen työväenpuolueeseen vuonna 1907. Hän aloitti vuonna 1909 opinnot Moskovan yliopistossa, mutta hänet erotettiin seuraavana vuonna vallankumouksellisen toimintansa vuoksi. Tehtyään maanalaista puoluetyötä Moskovassa hänet vangittiin vuonna 1911 ja karkotettiin kolmeksi vuodeksi Vologdan kuvernementtiin. Vapauduttuaan hän jatkoi toimintaansa Pietarissa ja sai 1915 uuden karkotuksen Jeniseiskin kuvernementtiin Siperiaan. Smilga vapautui helmikuun vallankumouksen jälkeen vuonna 1917 ja hänet valittiin pian tämän jälkeen bolševikkipuolueen keskuskomiteaan. Hän oli sittemmin keskuskomitean jäsenenä 1917–1921 ja 1925–1927 sekä ehdokasjäsenenä 1922–1923 ja 1924–1925.


title: Ivar Smilga

text: Bolševikit saivat syyskuussa 1917 ehdottoman enemmistön Suomen alueen venäläisten sotilaiden ja työläisten neuvostojen edustajakokouksessa, jolloin Smilga valittiin Suomen aluekomitean puheenjohtajaksi. Hän kuului myös Venäjän Itämeren laivastoa hallinnoineen Tsentrobaltin johtoon. Lokakuun vallankumouksen aikana Smilga lähetti Suomesta laivaston joukkoja ja aluksia vallankumouksen tueksi. Hän oli myös keskeinen henkilö bolševikkien painostaessa marraskuussa 1917 Suomen sosiaalidemokraatteja ryhtymään omaan vallankumoukseensa. Suomen sisällissodan aikana Smilga nimettiin helmikuussa 1918 Neuvosto-Venäjän täysivaltaiseksi diplomaattiseksi edustajaksi punaiseen Suomeen. Sodan päättyessä Suomen punaisten tappioon Smilga pakeni takaisin Pietariin.


title: Ivar Smilga

text: Venäjän sisällissodan aikana Smilga komensi puna-armeijan 7. armeijaa Uralin rintamalla. Vuoden 1920 Puolan–Neuvosto-Venäjän sodassa hän toimi komentajana Mihail Tuhatševskin rinnalla. Smilgan muita tehtäviä olivat Neuvostoliiton talousneuvoston Vesenkhan (1921–1928) sekä valtiollisen suunnittelukomitean Gosplanin (1924–1936) varapuheenjohtajan virat. Vuonna 1926 Smilga liittyi Lev Kamenevin ja Grigori Zinovjevin johtamaan kommunistisen puolueen sisäiseen ”uuteen oppositioon”, joka arvosteli Josif Stalinia ja yhdistyi myöhemmin Lev Trotskin vasemmisto-opposition kanssa niin sanotuksi yhtyneeksi oppositioksi. Tämä johti Smilgan erottamiseen ensin NKP:n keskuskomiteasta ja lopulta koko puolueesta. Smilga sai puoluejäsenyytensä takaisin luovuttuaan Stalinin kritiikistä vuonna 1929. Myöhemmin hänet kuitenkin karkoitettiin Habarovskiin ja vangittiin vuonna 1935 Sergei Kirovin murhan jälkeen. Smilga tuomittiin kuolemaan ja teloitettiin Stalinin vainoissa vuonna 1937. Hänet rehabilitoitiin 1987.


title: Thessalonikin Aristoteles-yliopisto

text: Thessalonikin Aristoteles-yliopisto () on yliopisto, joka toimii Thessalonikissa Kreikassa. Se on perustettu vuonna 1925 ja nimetty filosofi Aristoteleen mukaan. Yliopisto on Kreikan suurin.


title: Thessalonikin Aristoteles-yliopisto

text: Yliopistossa on 11 tiedekuntaa ja yhteensä 41 laitosta. Niissä on yhteensä 81 500 opiskelijaa, joista 8 360 on jatko-opiskelijoita. Henkilökunnan määrä on 2 150, joista 739 on professoreita ja 634 apulaisprofessoreita. Yliopiston pääkampus sijaitsee Thessalonikin keskustassa. Osa toiminnoista sijaitsee kaupungin ulkopuolella tai muissa kaupungeissa, kuten Sérresissä ja Véroiassa.


title: Thessalonikin Aristoteles-yliopisto

text: Eleftherios Venizelos otti ensimmäisenä esille yliopiston perustamisen Thessalonikiin sen jälkeen kun kreikkalainen Makedonia oli liitetty Kreikkaan. Samoihin aikoihin suunniteltiin yliopistoa myös Smyrnaan, mutta sen menetys muutti suunnitelmia. Thessalonikin yliopisto perustettiin 5. kesäkuuta 1925. Yliopisto aloitti toimintansa vuonna 1926.


title: Thessalonikin Aristoteles-yliopisto

text: Yliopisto panosti alkuvaiheessa humanistisiin tieteisiin, ja ensimmäisenä aloitti filosofinen tiedekunta. Fysiikan ja matematiikan tiedekunta aloitti vuonna 1927. Vuonna 1928 perustettiin oikeus- ja taloustieteellinen tiedekunta, 1937 maatalous-metsätieteellinen tiedekunta ja 1941 sekä lääketieteellinen että teologinen tiedekunta. Eläinlääketieteellinen tiedekunta aloitti vuonna 1950, vieraiden kielten instituutti vuonna 1951 ja teknillinen tiedekunta vuonna 1955.


title: Thessalonikin Aristoteles-yliopisto

text: Vuonna 1982 yliopisto organisoitiin uuden lain myötä uudelleen. Uusiksi tiedekunniksi tulivat teologia, filosofia, luonnontieteet, oikeus- ja taloustiede, geotekniset tieteet, terveystieteet ja teknilliset tieteet. Vuonna 1983 perustettiin kasvatustieteellinen tiedekunta sekä erillinen liikuntatieteellinen laitos, vuonna 1984 taiteiden tiedekunta ja vuonna 1991 erillinen journalistiikan laitos. Osa yliopiston alkuperäisistä toiminnoista Kozánissa ja Flórinassa on siirretty myöhemmin perustettuun Länsi-Makedonian yliopistoon. Yliopiston rakenne on jälleen (vuonna 2014) uudelleenjärjestelyn kohteena.


title: Thessalonikin Aristoteles-yliopisto

text: Yliopiston tiedekunnat ja niiden laitokset ovat:


title: LG G3 s

text: LG G3 s on LG Electronicsin vuonna 2014 julkaisema älypuhelin. Puhelin on LG:n silloisen lippulaivapuhelimen, LG G3:n pienempi versio. G3 s:ssä on viiden tuuman IPS LCD -kapasitiivinen kosketusnäyttö ja sen mitat ovat 134 × 69,6 × 10,3 millimetriä. Sen takakamera on 8 megapikseliä ja etukamera on 1,3 megapikseliä. Puhelin painaa 134 grammaa eli 16 grammaa vähemmän kuin G3. Puhelimen reunat on muotoiltu kaareviksi.


title: Gašper Berlot

text: Gašper Berlot (s. 6. elokuuta 1990 Slovenj Gradec) on slovenialainen yhdistetyn hiihtäjä. Hän edustaa seuratasolla kotimaansa SSK Velenjeä. Yhdistetyn maailmancupissa Berlot on kilpaillut kaudesta 2008-2009 alkaen. Berlotin paras henkilökohtainen sijoitus maailmancupissa on tammikuun 2014 16. sija Tšaikovskista. Berlot on osallistunut kaksiin talviolympialaisiin, joissa hänen paras sijoituksensa on vuoden 2014 talviolympialaisten 33. sija suurmäen kilpailusta. MM-kisoihin Berlot on osallistunut kolmesti, joista hänen paras henkilökohtainen sijoituksensa on vuoden 2009 MM-kisojen suurmäen kilpailun 26. tila Liberecistä.


Jääpallon Allsvenskan-kausi 2009–2010


title: Jääpallon Allsvenskan-kausi 2009–2010

text: Ruotsin jääpallon Allsvenskan pelattiin kaudella 2010-2011 kahdessa kahdentoista joukkueen lohkossa, joissa pelattiin kaksinkertainen sarja. Lohkojen kaksi parasta joukkuetta selviytyivät Elitserienin karsintoihin, kaksi heikointa putosi 1. divisioonaan ja sijoille 9.-10. sijoittuneet joutuivat karsimaan Allsvenskanin sarjapaikastaan. Vain muutama päivä ennen sarjakauden alkua Selånger SK ilmoitti vetäytymisestään Allsvenskanista pelaajavaikeuksien vuoksi eikä sarjaa saatu näin täydennettyä, vaan Pohjoislohko pelattiin 11 joukkueisena.


title: Jääpallon Allsvenskan-kausi 2009–2010

text: GAIS Bandy ja Örebro eivät onnistuneet Elutserieniin nousussa. IFK Kungälv ja IFK Vänersborg säilyttivät Elitserien-paikkansa.


title: Jääpallon Allsvenskan-kausi 2009–2010

text: Nässjö, Rättvik, Gustavsberg ja Otterbäcken säilyttivät Allsvenskan-paikkansa.


title: New York Film Critics Circle

text: New York Film Critics Circle (NYFCC; myös The Bull Moose Moving Picture Society of the 1934 World’s Fair) on vuonna 1935 New Yorkissa perustettu elokuvakriitikoiden muodostama yhdistys. Yhdistyksen jäsenkuntaan kuuluvat newyorkilaisten päivittäin tai viikoittain ilmestyvien sanomalehtien ja aikakauslehtien kriitikoita. Yhdistys jakaa vuosittain samannimisiä palkintoja, joita jaetaan eri kategorioissa vuoden parhaille elokuville ja näiden tekijöille.


title: Antti-palkinto

text: Antti-palkinto tai Antti-patsas on Sanomalehtien Liiton paikallislehtijaoston (ent. Suomen Paikallislehtien Liitto), Paikallislehtien päätoimittajayhdistyksen ja Suomen Paikallismediat Oy:n vuosittain jakama tunnustus yhteisölle, joka on toiminnallaan edistänyt paikallislehdille tärkeitä arvoja. Palkinto on nimetty ensimmäisen suomenkielisen sanomalehden julkaisijan Antti Lizeliuksen mukaan.


title: Antti-palkinto

text: Vuosina 1981–1992 valtakunnallisia Antti-patsaita jaettiin tunnustuksena joko henkilölle tai yhteisölle, sen jälkeen vain yhteisöille.


title: Antti-palkinto

text: Valtakunnallisen palkinnon lisäksi jaetaan alueellisia Maakunta-Antti-palkintoja ja yksittäisten paikallislehtien palkintoja.


title: Antti-palkinto

text: Paikallislehdistön pronssisen Antin on suunnitellut kuvanveistäjä Kari Ovaska. Antti-palkintojen virallinen jakopäivä on Antin nimipäivä 30. marraskuuta.


title: Antti-palkinto

text: Patsasta ei jaettu ollenkaan vuonna 2015. Paikallislehdet päätyivät ratkaisuun kiinnittääkseen huomiota Postin toimintaan.


title: Antti-palkinto

text:
Lähde:

* 1998: Suomalaisen Työn Liitto


title: Antti-palkinto

text: * 1999: Marttaliitto


title: Antti-palkinto

text: * 2000: Mannerheimin Lastensuojeluliitto


title: Antti-palkinto

text: * 2001: Kirkon tiedotuskeskus


title: Johan Mickwitz

text: Johan Jakob Mickwitz (29. kesäkuuta 1937 Helsinki – 22. helmikuuta 2002 Helsinki) oli suomalainen toimittaja ja ruotsin kielellä kirjoittanut kirjailija.


title: Johan Mickwitz

text: Mickwitzin vanhemmat olivat Gunnar Mickwitz (1906–1940) ja Ann-Mari Federley (1903–1978).


title: Johan Mickwitz

text: Mickwitz oli Suomen Tietotoimiston palveluksessa toimitussihteerinä ja hän luki myös STT:n uutisia radiossa. Mickwitzin esikoisteos oli 1959 ilmestynyt yhteiskuntakriittinen novellikokoelma "Oktober" ja myöhemmin hän julkaisi useita runokokoelmia. Mickwitz kuului vuosina 1965–1968 ilmestyneen ruotsinkielisen radikaalin kulttuurilehden FBT:n toimituskuntaan.


title: Johan Mickwitz

text: Kirjailija Peter Mickwitz (s. 1964) on Johan Mickwitzin poika.


title: Muskettisoturien viimeiset urotyöt

text: Muskettisoturien viimeiset urotyöt. historiallinen romaani Ludvig XIV:n hovista, eli Bragelonnen varakreivi : historiallinen romaani Ludvig XIV:n hovista on Alexandre Dumas vanhemman kirjoittama romaani.


title: Muskettisoturien viimeiset urotyöt

text: Teos on suomennettu kahteen otteeseen. Ensimmäinen suomennoksen "Bragelonnen varakreivi" on tehnyt V. Hämeen-Anttila, ja suomennos ilmestyi 1916. Se ilmestyi kymmenessä osassa sarjassa Kariston 1 markan romaaneja; n:o 11–20. Uusi painos ilmestyi 1939–1940 kymmenenä niteenä nimellä "Bragelonnen varakreivi eli Muskettisoturien viimeiset urotyöt" ja jälleen 1992–1993 Kariston kustantamana kahteen osaan sidottuna yhdeksänosaisena. Uudemman suomennoksen ovat kuvittaneet J. Désandré ja A. de Neuville.


title: Muskettisoturien viimeiset urotyöt

text: Marjatta Beckin suomennos "Muskettisoturien viimeiset urotyöt" on ilmestynyt 1969 Norjassa. Se ilmestyi Dumas-sarjassa kahdeksanosaisena.


title: Muskettisoturien viimeiset urotyöt

text: Romaanin tapahtumaympäristö on 1600-luvun Ranska ja sen kuninkaallinen hovi. Teos saattaa päätökseen muskettisoturien tarinan.


title: Stina Katchadourian

text: Ulla Stina Katchadourian (s. 4. heinäkuuta 1937 Helsinki) on Yhdysvalloissa asuva suomalaissyntyinen kääntäjä ja englannin ja ruotsin kielellä kirjoittava kirjailija.


title: Stina Katchadourian

text: Katchadourian on valmistunut humanististen tieteiden kandidaatiksi Helsingin yliopistosta, ja hänellä on Master of Arts -tutkinto Stanfordin yliopistosta. Hän on kääntänyt englannin kielelle suomenruotsalaista kirjallisuutta, muun muassa Märta Tikkasen ja Edith Södergranin runoja. Viimeksi hän on julkaissut muistelmateoksen "Lappkungens dotter", suomeksi "Lapinkuninkaan tytär".


title: Stina Katchadourian

text: Stina Katchadourian on ollut naimisissa vuodesta 1964 armenialaisen Herant Katchadourianin kanssa, joka on ollut vuodesta 1966 professorina Stanfordin yliopistossa Kaliforniassa. Hän viettää talvet Kaliforniassa ja kesät Porvoon saaristossa.


title: Knuuttila

text: Knuuttila on suomalainen sukunimi, joka on muun muassa seuraavilla henkilöillä:


title: John Tory

text: John Tory (s. 28. toukokuuta 1954 Toronto, Ontario) on kanadalainen poliitikko ja Toronton nykyinen pormestari. Hän valmistui taiteen kandidaatiksi Toronton yliopistosta 1975 ja myöhemmin lakimieheksi Yorkin yliopiston Osgoode Hall Law Schoolista. Hän on ollut naimisissa Barbara Hackettin kanssa vuodesta 1978 ja heillä on neljä lasta ja neljä lastenlasta.


title: John Tory

text: Uransa alussa Tory työskenteli lakimiehenä isänsä johtamassa lakiasiaintoimistossa Torontossa ja yleni siellä johtavaksi osakkaaksi. 1980-luvulla hän toimi Ontarion parlamentissa pääministeri Bill Davisin avustajana sekä hallituksen apulaissihteerinä. Vuoden 1993 liittovaltiovaaleissa hän osallistui Kanadan konservatiivipuolueen vaalikampanjaan, joka epäonnistui täysin Jean Chrétienin kasvohalvausta pilkkaavan televisiomainoksen vuoksi.


title: John Tory

text: Työskenneltyään teleoperaattori Rogers Communicationsin ja Canadian Football Leaguen hallituksissa Tory pyrki Toronton pormestariksi 2003 mutta hävisi vaalit David Millerille. Hänet valittiin Ontarion edistyksellisen konservatiivipuolueen johtajaksi 2004. Puolueen hävittyä vuoden 2007 Ontarion parlamenttivaalit Ontarion liberaalipuolueelle Tory alkoi kuitenkin menettää suosiotaan ja jätti lopulta puoluejohtajan tehtävät maaliskuussa 2009. Hän työskenteli Newstalk 1010 ‑radiokanavan juontajana 2009–2014 ja Suur-Toronton alueella vaikuttavan Greater Toronto CivicAction Alliancen puheenjohtajana 2010–2014.


title: John Tory

text: Tory valittiin Toronton 65. pormestariksi lokakuussa 2014 yli 40 % ääniosuudella – hän sai eniten ääniä kaupungin keskustan alueella, kun taas toiseksi tullut Doug Ford keräsi enemmän ääniä Etobicoken ja Scarboroughin esikaupunkialueilla. Hän on ilmoittanut päätavoitteekseen kehittää Toronton joukkoliikennettä jatkamalla metroa Scarboroughiin ja rakentamalla 53 kilometriä pitkän SmartTrack-lähijunaverkoston.


title: Erik Dannholm

text: Erik Dannholm (1941–1985) oli suomalainen saksofonisti ja -huilisti, jonka pääinstrumentti oli tenorisaksofoni. Hän oli mukana muun muassa Christian Schwindtin ja Matti Oilingin eri jazzkokoonpanoissa sekä rockyhtye Pepe & Paradisessa. Studiomuusikkona hän vieraili erityisesti monilla Love Records -yhtiön levytyksillä.


title: Erik Dannholm

text: ”Dani” Dannholm oli 1950- ja 1960-lukujen vaihteessa yksi keskeisistä hahmoista helsinkiläisellä Old House Jazz Clubilla. Ilmari Vesterisen ”Mäyränkoloksi” kutsutusta klubista koostamassa kirjassa alttosaksofonisti Kenneth Rothe muistelee John Coltranelta paljon vaikutteita saanutta Dannholmia:"Dannholmin kehitys oli hyvin nopeaa. Hänestä tuli sellainen, vähän niin kuin suunnannäyttäjä. Hän oli ennen kuin esimerkiksi nämä tulevat Juhani Aaltonen ja Eero Koivistoinen; nehän tulivat oikeastaan Dannholmin jälkeen ja veivät soittonsa erittäin pitkälle."


title: Enoch Powell

text: John Enoch Powell, MBE (16. kesäkuuta 1912, Birmingham – 8. helmikuuta 1998) oli englantilainen poliitikko ja akateemikko. Hän oli Britannian parlamentin jäsen vuosina 1950–1987 ja terveysministeri vuosina 1960–1963.


title: Enoch Powell

text: Hän palveli Britannian armeijassa toisessa maailmansodassa saavuttaen prikaatikenraalin arvon. Powell nimitettiin 25-vuotiaana muinaiskreikan professoriksi Sydneyn yliopistoon.


title: Enoch Powell

text: Powell sai julkisuutta pidettyään vuonna 1968 huomiota herättäneen "Rivers of Blood" -puheen maahanmuuttoa vastaan.


title: Enoch Powell

text: BBC:n äänestys vuonna 2002 valitsi Enoch Powellin yhdeksi historian sadan suurimman brittiläisen joukkoon.


title: Enoch Powell

text: Powell myös arvosteli Ison-Britannian EU-jäsenyyttä.


title: Fedi Vaivio

text: Fedi Lennart Vaivio (s. 2. heinäkuuta 1927 Tampere) on suomalainen kansantaloustieteilijä. Vaivio väitteli taloustieteen tohtoriksi vuonna 1959. Hän toimi Helsingin Kauppakorkeakoulun kansantaloustieteen professorina 1963–1992, koulun vararehtorina 1987–1990, rehtorina vuosina 1990–1992 sekä kanslerina 1992–1995.


title: The Young OG Project

text: The Young OG Project on yhdysvaltalaisen rap-artisti Fabolouksen kuudes studioalbumi. Se julkaistiin 25. joulukuuta 2014.


title: Léon Walras

text: Marie Esprit Léon Walras (16. joulukuuta 1834 Évreux, Ranska – 5. tammikuuta 1910 Clarens, Sveitsi) oli ranskalainen kansantaloustieteilijä. Walras tutki etenkin hinnanmuodostusta, hintojen tehtävää markkinataloudessa sekä kansantalouden tasapainotilaa. Hänet tunnetaan eräänä modernin rajahyödyn teorian kehittäjistä.


title: Léon Walras

text: Walras työskenteli koko uransa taloustieteen professorina Lausannen yliopistossa Sveitsissä, jääden eläkkeelle vuonna 1902. Hän kehitteli itsenäisesti rajahyödyn ideaa lähes samanaikaisesti William Stanley Jevonsin ja Carl Mengerin kanssa ja häntä pidetään eräänä marginalismin perustajista. Hänen suurimpana saavutuksenaan pidetään kuitenkin nykyään Yleisenä tasapainoteoriana tunnettua teoriaa. Walrasin vaikutus oli hänen elinaikanaan suhteellisen vaatimatonta, mutta hänen töistään alkoi tulla tunnetumpia 1930-luvulta alkaen. Taloustieteen historioitsija Mark Blaugin mukaan Walras saattaa olla nykyisin eniten luettuja 1800-luvun taloustieteilijöitä David Ricardon ja Karl Marxin jälkeen.


title: August Weismann

text: August Friedrich Leopold Weismann (17. tammikuuta 1834 Frankfurt am Main – 5. marraskuuta 1914 Freiburg im Breisgau, Saksa) oli saksalainen evoluutiobiologi. Weismann toimi professorina Freiburgin yliopistossa 1873 – 1912. Hänen merkittävin löytönsä oli perinnöllisyyden paikallistaminen kromosomeihin ja hänet tunnettiin darwinismin vankkumattomana kannattajana.


title: Grassmannin luvut

text: Grassmannin luvut tai Grassmannin muuttujat ovat luonnollisista luvuista poiketen ei-vaihdannaisia eli ei-kommutoivia lukuja. Grassmannin luvuille pätee: A×B = −B×A. Luvut on nimetty saksalaisen matemaatikon Hermann Grassmannin mukaan.


title: As Regret Becomes Guilt

text: As Regret Becomes Guilt on yhdysvaltalaisen teknisen death metal -yhtye Arsisin kokoelma-albumi. Se sisältää yhtyeen varhaisia demolevytyksiä vuosilta 2001–2002 sekä konserttitallenteita yhtyeen esityksestä Norfolkissa, Virginiassa huhtikuussa 2003.


title: Lepers Caress

text: Lepers Caress on yhdysvaltalaisen teknisen death metal -yhtye Arsisin EP-levy. Se julkaistiin joulukuussa 2012 levymerkillä Scion/Audio Visual.


title: Sergei Vinogradski

text: Sergei Nikolajevitš Vinogradski (, , 1. syyskuuta 1856 Kiova, Venäjän keisarikunta – 25. syyskuuta 1953 Brie-Comte-Robert, Ranska) oli ukrainalais-venäläinen mikrobiologi.


title: Sergei Vinogradski

text: Vinogradski opiskeli aluksi kaksi vuotta lakia Kiovan yliopistossa. Tämän jälkeen hän siirtyi opiskelemaan pianonsoittoa Pietarissa, mutta vaihtoi kahden vuoden jälkeen alaa lähtien opiskelemaan kemiaa Pietarin yliopistoon 1877. Hän valmistui botaniikan maisteriksi 1884. Vinogradski siirtyi Strasbourgin yliopistoon vuonna 1885, missä hän työskenteli botanisti Anton de Baryn alaisena ja tuli tunnetuksi työstään rikkibakteerien parissa. Hän muutti Zürichiin 1988 ja alkoi tutkia nitrifikaatioprosessia. Myöhemmin hän työskenteli Pietarissa 1891-1905 johtaen yleisen mikrobiologian osastoa. Vinogradsvi vetäytyi syrjään aktiivisesta tieteellisestä työstä 1905, palaten takaisin vasta 1922 johtamaan kutsuttuna Pariisin Pasteur-instituutin maatalousbakterologian osastoa. Kyseisen osaston kokeellinen tutkimusasema sijaitsi Brie-Comte-Robertissa, noin 30 kilometrin päässä Pariisista. Hän jäi eläkkeelle lopullisesti aktiivisesta toiminnasta vuonna 1940 ja kuoli Brie-Comte-Robertissa vuonna 1953. Vinogradski tunnetaan eräänä maaperäbiologian tutkimusalan perustajista, joka osoitti mikro-organismien kyvyn sitoa typpeä ilmasta.


title: Borgo

text: Borgo on Rooman neljästoista rione, jota ympäröivät lännessä Vatikaanivaltio, pohjoisessa Prati, idässä Tiberjoki ja etelässä Trastevere. Sen koko on noin 49 hehtaaria, väkiluku 3 100 ja väestötiheys 6 400 asukasta neliökilometrillä (2013).


title: Borgo

text: Borgo tunnetaan parhaiten Ponte Sant’Angelon pohjoispäässä kohoavasta Castel Sant’Angelon linnoituksesta. Se rakennettiin alun perin keisari Hadrianuksen hautapaikaksi mutta muutettiin keskiajalla ensin linnoitukseksi ja sitten paavien asuinpaikaksi. Vatikaanista johtaa linnoitukseen keskiajalla rakennettu Passetto di Borgon käytävä. Vuonna 1936 Italian fasistihallitus alkoi rakentaa Castel Sant’Angelosta Vatikaaniin vievää Via della Conciliazionea, jonka reitiltä jouduttiin purkamaan paljon keskiaikaisia taloja. Kadun varrelle jätettiin kuitenkin Santa Maria in Traspontinan renessanssikirkko ja useita palatseja, kuten Andrea Bregnon suunnittelema Palazzo Torlonia. Borgon eteläosassa sijaitsee Santo Spirito in Sassian sairaalakompleksi, joka perustettiin alun perin vuonna 726 anglosaksilaisten pyhiinvaeltajien tukikohdaksi Roomaan.


title: Borgo

text: Borgon rajat suhteessa naapurikaupunginosiin ovat seuraavat:


title: John Coleman

text: John Coleman (s. 9. elokuuta 1934) on brittiläinen kapellimestari ja sovittaja. Hän aloitti työnsä kapellimestarina vuonna 1968 Val Guestin elokuvassa "Assignment K". Myöhemmin hän vastasi musiikista elokuvissa "The Strange Affair" (1968) "Negatives" (1968). Coleman toimi Ison Britannian kapellimestarina Eurovision laulukilpailussa vuosina 1980, 1981 ja 1983-1985. Näistä vuonna 1981 Iso-Britannia voitti kilpailun.


title: Stojan Jankulov

text: Stojan Jankulov (s. 10. syyskuuta 1966) on bulgarialainen lyömäsoittaja ja rumpali. Hän valmistui Bulgarian kansallisesta musiikkiakatemiasta pääaineena lyömäsoittimet. Hän soitti Bulgarian kansallisen radion big bändissä seitsemän vuotta. Nuo ajat saivat hänet kiinnostumaan jazzista ja hänestä tuli yleinen esiintyjä jazzfestivaaleilla.


title: Stojan Jankulov

text: Pisimmän uransa Jankulov teki yhtyeessä Zone-C, jossa aloitti vuonna 1994. Hän on duetoinut myös Theodosii Spassovin kanssa ja myöhemmin Anatoly Vapirovin liityttyä he muodostivat trion "Fairy Tale Trio".


title: Stojan Jankulov

text: Hän perusti vuonna 2003 Elitsa Todorovan kanssa dueton Elitsa & Stoyan, joka edusti Bulgariaa Eurovision laulukilpailussa vuosina 2007 ja 2013. Vuonna 2007 he sijoittuivat viidenneksi, mikä on Bulgarian paras saavutus kilpailussa ikinä. 2013 sijoitus oli semifinaalin 12. eivätkä he päässeet finaaliin.


title: FS Chacal (1868)

text: Chacal oli Ranskan laivaston vuonna 1868 vesillelaskettu Chacal-luokan tykkivene.


title: FS Chacal (1868)

text: Alus tilattiin La Seyne sur Meristä Société Nouvelle des Forges et Chantiers de la Méditerranéelta ja sen köli laskettiin 10. syyskuuta 1867. Alus laskettiin vesille 11. huhtikuuta 1868 ja se otettiin palvelukseen 28. heinäkuuta 1870.


title: FS Chacal (1868)

text: "Chacal" poistettiin alusluettelosta 30. heinäkuuta 1888.


title: Pierre Lemaitre

text: Pierre Lemaitre (s. 19. huhtikuuta 1951 Pariisi) on ranskalainen kirjailija ja käsikirjoittaja.


title: Pierre Lemaitre

text: Lemaitre sai vuoden 2013 Goncourt-palkinnon historiallisesta romaanistaan "Näkemiin taivaassa". Hänen aiempi tuotantonsa käsittää etupäässä dekkareita. Vuonna 2017 Suomen Dekkariseura myönsi hänelle Vuoden johtolankapalkinnon.


title: Pierre Lemaitre

text: Lemaitre on työskennellyt aiemmin kirjallisuuden opettajana, mutta toimii nykyään vapaana kirjailijana.


title: FS Étendard (1868)

text: Étendard oli Ranskan laivaston vuonna 1868 vesillelaskettu Chacal-luokan tykkivene.


title: FS Étendard (1868)

text: Alus tilattiin Bordeaux'stä Chantiers de l'Océanilta ja sen köli laskettiin 10. joulukuuta 1867. Alus laskettiin vesille 17. elokuuta 1868 ja se otettiin palvelukseen vielä samana vuonna lokakuussa.


title: FS Étendard (1868)

text: "Étendard" poistettiin alusluettelosta 16. toukokuuta 1892.


title: FS Fanfare (1868)

text: Fanfare oli Ranskan laivaston vuonna 1868 vesillelaskettu Chacal-luokan tykkivene.


title: FS Fanfare (1868)

text: Alus tilattiin Bordeaux'stä Chantiers de l'Océanilta ja sen köli laskettiin 12. marraskuuta 1867. Alus laskettiin vesille 24. elokuuta 1868 ja se otettiin palvelukseen 4. elokuuta 1869.


title: FS Fanfare (1868)

text: "Fanfare" poistettiin alusluettelosta 25. lokakuuta 1890.


title: FS Gladiateur (1868)

text: Gladiateur oli Ranskan laivaston vuonna 1868 vesillelaskettu Chacal-luokan tykkivene.


title: FS Gladiateur (1868)

text: Alus tilattiin Bordeaux'stä Chantiers de l'Océanilta ja sen köli laskettiin 1867. Alus laskettiin vesille elokuussa 1868.


title: FS Gladiateur (1868)

text: "Gladiateur" poistettiin alusluettelosta 31. joulukuuta 1890.


title: FS Oriflamme (1868)

text: Oriflamme oli Ranskan laivaston vuonna 1868 vesillelaskettu Chacal-luokan tykkivene.


title: FS Oriflamme (1868)

text: Alus tilattiin Bordeaux'stä Chantiers de l'Océanilta ja sen köli laskettiin vuonna 1867. Alus laskettiin vesille elokuussa 1868.


title: FS Oriflamme (1868)

text: "Oriflamme" poistettiin alusluettelosta 30. joulukuuta 1884.


title: FS Hyène (1868)

text: Hyène oli Ranskan laivaston vuonna 1868 vesillelaskettu Chacal-luokan tykkivene.


title: FS Hyène (1868)

text: Alus tilattiin La Seyne sur Meristä Société Nouvelle des Forges et Chantiers de la Méditerranéelta ja sen köli laskettiin 18. syyskuuta 1867. Alus laskettiin vesille 23. toukokuuta 1868 ja se otettiin palvelukseen vuonna 1869.


title: FS Hyène (1868)

text: "Hyène" poistettiin alusluettelosta 23. huhtikuuta 1889.


title: FS Jaguar (1868)

text: Jaguar oli Ranskan laivaston vuonna 1868 vesillelaskettu Chacal-luokan tykkivene.


title: FS Jaguar (1868)

text: Alus tilattiin La Seyne sur Meristä Société Nouvelle des Forges et Chantiers de la Méditerranéelta ja sen köli laskettiin 27. syyskuuta 1867. Alus laskettiin vesille 13. kesäkuuta 1868 ja se otettiin palvelukseen 29. heinäkuuta 1870.


title: FS Jaguar (1868)

text: "Jaguar" poistettiin alusluettelosta 22. elokuuta 1888.


title: FS Léopard (1868)

text: Léopard oli Ranskan laivaston vuonna 1868 vesillelaskettu Chacal-luokan tykkivene.


title: FS Léopard (1868)

text: Alus tilattiin La Seyne sur Meristä Société Nouvelle des Forges et Chantiers de la Méditerranéelta ja sen köli laskettiin 14. lokakuuta 1867. Alus laskettiin vesille 4. heinäkuuta 1868 ja se otettiin palvelukseen 27. heinäkuuta 1870.


title: FS Léopard (1868)

text: "Léopard" poistettiin alusluettelosta 17. marraskuuta 1886.


title: Pietarin neuvosto

text: Pietarin neuvosto (koko nimeltään Pietarin [Petrogradin] työläisten ja sotilaiden edustajien neuvosto, , "Petrogradski sovet rabotših i soldatskih deputatov") oli Pietarissa vuosina 1917–1924 vaikuttanut hallinnollinen elin, joka oli yksi sadoista eri puolille Venäjän tasavaltaa syntyneistä työläisten ja sotilaiden neuvostoista. Helmikuun vallankumouksen jälkeen se toimi Venäjän väliaikaisen hallituksen rinnalla, osittain tämän määräyksistä välittämättä, kunnes lokakuun vallankumouksen myötä valta siirtyi kokonaan Pietarin neuvostolle. Se muodosti yhdessä Venäjän muiden kaupunkien neuvostojen kanssa Neuvosto-Venäjän, josta myöhemmin syntyi Neuvostoliitto.


title: Pietarin neuvosto

text: Pietarin neuvosto perustettiin duuman kokoontumispaikassa Taurian palatsissa 12. maaliskuuta 1917 (juliaanisen kalenterin mukaan 27. helmikuuta), jolloin helmikuun vallankumous oli juuri alkanut. Toimeenpanevan komitean ensimmäiseksi puheenjohtajaksi valittiin menševikkejä edustanut Nikoloz Tškheidze. Vaikka neuvosto koostui suurimmaksi osaksi tavallisista työläisistä sekä sotilaista ja siihen liittyi myös anarkisteja, kuului toimenpanevaan komiteaan ainoastaan poliittisten puolueiden edustajia. Sosialistivallankumouksellinen puolue (SR), sosiaalidemokraattinen työväenpuolue eli menševikit sekä siitä eronneet bolševikit saivat kaikki tasapuolisesti kolme paikkaa. Armeijan jokaisella pataljoonalla oli oikeus valita yksi edustaja neuvostoon, työläisillä puolestaan oli yksi edustaja jokaista tuhatta henkeä kohden. Edustajien suuresta määrästä johtuen sen istunnot olivat usein sekavia ja meluisia kansankokouksia. Pietarin neuvoston hallussa oli suurin osa maan armeijasta ja laivastosta sekä rautatiet ja posti- ja lennätinlaitos.


title: Pietarin neuvosto

text: Väliaikaisen hallituksen ja Pietarin neuvoston valtataistelu johti kevään ja kesän aikana useisiin levottomuuksiin. Suurimmat nähtiin niin sanottujen heinäkuun päivien aikana 16.–20. heinäkuuta, jolloin noin 700 väliaikaisen hallituksen vastaista mielenosoittajaa sai surmansa sille uskollisten sotilaiden ampumana. Noin kuukautta myöhemmin tapahtui Kornilovin kapinana tunnettu oikeistolaisten upseerien vallankaappausyritys, jonka Pietarin neuvosto ja väliaikainen hallitus torjuivat yhdessä. Epäonnistuneen upseerikapinan jälkeen radikaalien bolševikkien vaikutusvalta kasvoi neuvostossa ja lokakuun alussa neuvoston johtajaksi valittiin bolševikkeihin liittynyt Lev Trotski. Lokakuun lopussa neuvoston alaisuuteen pääkaupungin puolustusta varten perustettu Pietarin sotilaallinen vallankumouskomitea päätyi bolševikkien haltuun ja he käyttivät sitä välineenään suorittaessaan lokakuun vallankumoukseen marraskuussa 1917.


title: Pietarin neuvosto

text: Pietarin neuvoston ensimmäiset vaalit lokakuun vallankumouksen jälkeen järjestettiin kesäkuun lopussa 1918. Oppositiossa olleet menševikit ja sosialistivallankumoukselliset saivat ilmeisesti ylivoimaisen enemmistön työläisten äänistä, mutta bolševikkihallinto oli muuttanut neuvoston kokoonpanoa siten, että suurimman osan edustajista valitsivat hallintoon sidoksissa olleet organisaatiot ja järjestöt, ja bolševikit säilyttivät näin enemmistönsä.


title: Gisekiaceae

text: Gisekiaceae on pieni, yhden suvun ("Gisekia") käsittävä kasviheimo koppisiemenisten Caryophyllales-lahkossa, johon mm. kohokkikasvit (Caryophyllaceae) kuuluvat.


title: Gisekiaceae

text: Kasvit ovat maanmyötäisiä yksi- tai lyhytikäisiä monivuotisruohoja, joiden sekundaarisesta kasvusta vastaavan jälsisolukon rakenne on koppisiemenisille tavanomainen. Kasvien yhteyttämistyyppi on tavanomaisesta poikkeava, ns. C4-yhteyttäminen. Lehdet ovat vastakkaisesti. Kukinto on kaksihaarainen viuhko (dikaasio) tai lähes sarjamainen. Kukissa on viisi tai 10-15 hedettä, jotka sijaitsevat vuorottaisesti kehälehtiin nähden. Erillisiä emejä on 3-15, tavallisesti viisi, ja kussakin niissä on yksi lyhytvartinen siemenaihe. Hedelmä koostuu hedelmyksistä (merikarpeista), jota ovat pinnaltaan sileitä, kuvioisia tai siivellisiä. Hedelmän suojana on laajentunut verhiö. Kromosomiluku n = 9.


title: Gisekiaceae

text: "Gisekia" kasvaa Saharan eteläpuolisessa Afrikassa, Etelä-Aasiassa ja Madagaskarissa lähisaarineen.


title: Gisekiaceae

text: Gisekiaceae kuuluu Centrospermae-ryhmässä kladiin, jossa ovat myös heimot Sarcobataceae, Phytolaccaceae (kermesmarjakasvit), Rivinaceae ja Nyctaginaceae (ihmekukkakasvit). Kladin ominaisuuksia ovat yksi lyhytvartinen siemanaihe kussakin emilehdessä, verhiön ja heteenpalhojen säilyminen hedelmässä, siemenet eivät toimi leviäiminä ja viherhiukkasen genomin eräät piirteet. Kladin sisäiset suhteet ovat vielä hieman epävarmoja. Ihmekukka- ja kermesmarjakasvien monofyleettisyys ei ole aivan varmaa, sen sijaan "Gisekia" näyttä vahvasti olevan rinnakkainen kehityshaara muulle kladille.


title: Gisekiaceae

text: Heimon ainoassa suvussa "Gisekia" on yhdestä seitsemään lajia. Nykyisin tunnustetut lajit eivät ole monofyleettisiä.


title: Gisekiaceae

text: "Gisekia"-lajit:


title: Haukijärvi

text: Haukijärvi voi tarkoittaa seuraavia:


title: Sarcobataceae

text: Sarcobataceae on pieni, vain yhden suvun ("Sarcobatus") sisältävä kasviheimo koppisiemenisten Caryophyllales-lahkossa, johon kuuluvat meille suomalaisille tutuimpina myös kohokkikasvit (Caryophyllaceae).


title: Sarcobataceae

text: "Sarcobatus"-lajit ova lyhytversoisia ja okaisia pensaita, joiden soluissa on paljon oksalaattikiteitä. Lehdet ovat meheviä ja ruodittomia. Kukat ovat yksineuvoisia, mutta tavallisesti hede- ja emikukkia on samassa kasvissa (yksikotisuus). Hedekukinnot ovat tiheän tähkämäisiä, ja niiden kukissa on uloimpana kilpimäisiä suomuja ja sisempänä yhdestä neljään hedettä, joiden ponnet ovat palhoja paljon pidemmät. Emikukat sijaitsevat yksittäin, ja niiden esilehdet ovat kasvaneet yhteen putkeksi, joka on kaksiliuskainen. Sikiäin on yhdislehtinen ja koostuu kahdesta emilehdestä; vartalo on kaksiliuskainen. Hedelmä on siivellinen pähkylä. Siemenessä on litteä, spiraalimainen ja vihreä alkio. Kromosomiluku n = 18, 36, 54.


title: Sarcobataceae

text: Suku kasvaa Pohjois-Amerikan lounaisosissa suolapitoisilla alueilla.


title: Sarcobataceae

text: Sarcobataceae-heimon läheisin sukulainen on kermesmarjakasvien heimo (Phytolaccaceae). Molemmissa kukinnon perusrakenne on terttumainen.


title: Sarcobataceae

text: Heimon ainoassa suvussa on kaksi lajia. Ne on tavallisesti viety savikkakasveihin (Chenopodiaceae, nykyään = Amaranthaceae), mutta on seikkoja, jotka puoltavat niiden asemaa kermesmarjakasvien yhteydessä. On epäselvää sen sijaan ansaitsevatko ne oman heimon aseman.


title: Sarcobataceae

text: Suvun lajit ovat:


title: Kaarina Iltanen

text: Kaarina Iltanen on suomalainen markkinoinnin ja mainonnan kouluttaja ja oppikirjojen tekijä. Hänet palkittiin 1994 Mainonnan monitaho -palkinnolla.


title: Laulava uudenguineankoira

text: Laulava uudenguineankoira ("Canis lupus halstromi") on Uudessa-Guineassa elävä villikoira. Koiran historia ulottuu 6000 vuoden taakse. Koiran toivat 2000 vuotta sitten Uuteen-Guineaan mukanaan etelästä saapuneet ihmiset, ja uudella asuinsaarellaan se vähitellen villiintyi. Nykyisin Uudenguinean laulavakoira sijoittuu tieteellisessä luokittelussa koiran ja dingon lailla suden alalajiksi. Laulava uudenguineankoira muistuttaa monella tapaa dingoa, mutta kuitenkin kooltaan tätä pienempi. Nimensä koira on saanut laululta kuulostavasta ulinastaan.


title: Alpo Holopainen

text: Pentti Alpo Olavi Holopainen (s. 11. syyskuuta 1947 Jyväskylä) on suomalainen liikkeenjohdon konsultti, markkinoinnin ja mainonnan kouluttaja ja mainonnan suunnittelija. Hänet palkittiin 1989 Mainonnan monitaho -palkinnolla.


title: Alpo Holopainen

text: Alpo Holopainen valmistui valtiotieteen kandidaatiksi Helsingin yliopistosta 1970 ja toimi uransa alussa copywriterina mainostoimisto SEKissä, Anderson & Lembke Oy:ssä ja Markkinointi Viherjuurella. Vuosina 1979–1982 hän toimi SEKin suunnittelujohtajana, 1983–1988 Anderson & Lembken projektijohtajana ja 1988–1990 Taucher Young & Rubicamin luovana johtajana. Vuosina 1991–2011 hänellä oli oma mainos- ja konsulttitoimisto Holopainen & Co Oy.


title: Alpo Holopainen

text: Holopainen on opettanut sivutoimisesti markkinointia ja mainontaa Helsingin kauppakorkeakoulussa, Taideteollisessa korkeakoulussa, Markkinointi-instituutissa ja Rastor-instituutissa. Hän on myös kirjoittanut monia artikkeleita, kolumneja ja pakinoita alan ammattilehtiin. Hänet on palkittu suunnittelemistaan mainoksista ja kampanjoista kymmeniä kertoja suomalaisissa ja kansainvälisissä alan kilpailuissa.


title: Hyperelliptinen käyrä

text: Matematiikassa hyperelliptinen käyrä on aritmeettisen geometrian termi. Olkoon formula_1 sileä, geometrisesti yhtenäinen projektiivinen käyrä, jonka genus on vähintään yksi, yli kunnan k. Tällöin X on hyperelliptinen jos X:ssä on olemassa Cartierin divisori D jolle formula_2. Tässä määritellään jokaiselle Cartierin divisorille formula_3 ensiksi formula_4 ja formula_5..


title: Tebben reagenssi

text: Tebben reagenssi (CHAlTiCl) on organoalumiini- ja organotitaaniyhdisteisiin kuuluva organometalliyhdiste. Yhdistettä käytetään orgaanisissa synteeseissä valmistettaessa alkeeneja karbonyyliyhdisteistä. Tebben reagenssi on nimetty kehittäjänsä yhdysvaltalaisen kemistin Fred Tebben mukaan.


title: Tebben reagenssi

text: Huoneenlämpötilassa Tebben reagenssi on punaista kiteistä ainetta. Yhdiste reagoi erittäin voimakkaasti kosteuden ja ilman hapen kanssa ja voi olla pyroforista eli syttyä palamaan kosteuden ja ilman vaikutuksesta. Yhdiste liukenee bentseeniin, tolueeniin, dikloorimetaaniin ja tetrahydrofuraaniin. Tetrahydrofuraaniliuokset ovat stabiileja ainoastaan matalissa lämpötiloissa. Myös Tebben reagenssin liuokset voivat olla pyroforisia ja tämän vuoksi niitä käytetään suojakaasun alaisuudessa.


title: Tebben reagenssi

text: Tebben reagenssia valmistetaan titanoseenidikloridin ja trimetyylialumiinin välisellä reaktiolla tolueenin toimiessa liuottimena.


title: Tebben reagenssi

text: Tebben reagenssi reagoi useiden karbonyyliyhdisteiden kanssa. Aldehydit ja ketonit muodostavat alkeeneja, esterit enolieettereitä ja amidit muodostavat enamiineja. Reaktion ensimmäisessä vaiheessa heikko emäs kuten pyridiini tai 4-dimetyyliaminopyridiini reagoi Tebben reagenssin kanssa muodostaen karbeenin, joka reagoi karbonyyliyhdisteen kanssa muodostaen syklisen titanasyklobutaanijohdannaisen. Tämä välituote hajoaa käänteisellä [2+2]-sykloadditiolla muodostaen alkeenin.


title: N’Koumandougou

text: N’Koumandougou on maalaiskunta Ségoun alueen Ségoun piirissä Malissa. Sen keskuskylä Doura sijaitsee Nigerjoesta haarautuvan Sahelin kanavan varrella 85 kilometriä Ségousta maanteitse pohjoiseen. Kunnassa on 14 200 asukasta (vuonna 2009).


title: N’Koumandougou

text: N’Koumandougoun kunta rajoittuu luoteessa Ségoun piirin Bellenin, etelässä Souban, Diganidougoun ja Baguindadougoun, kaakossa Dougabougoun sekä idässä Nionon piirin Siribalan ja Kala Siguidan kuntiin. Pinnanmuodostukseltaan alue on tasankoa. Kunnan itäosan läpi virtaa Office du Nigerin kastelukanava. Muita vesistöjä ei ole.


title: N’Koumandougou

text: Kuntaan kuuluu 15 kylää ja kolme paimentolaisryhmää. Asukkaat ovat etupäässä bambaroita. Heidän lisäkseen kunnassa asuu fulbeja, maureja ja tuaregeja.


title: N’Koumandougou

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi ja riisi. Kotieläimiä ovat naudat, lampaat ja vuohet. Lisäksi harjoitetaan kalastusta. Dourassa pidetään viikoittaiset markkinat.


title: N’Koumandougou

text: Dourasta on maantieyhteys Ségou’un. Palveluihin kuuluvat koulut ja terveysasema.


title: Kermesmarjakasvit

text: Kermesmarjakasvit ("Phytolaccaceae") on pieni, noin 30-lajinen kasviheimo koppisiemenisten Caryophyllales-lahkossa.


title: Kermesmarjakasvit

text: Kermesmarjakasvit ovat ruohoja, puita tai liaaneja. Lehdet ovat yleensä melko möyheitä, eikä niiden pikkusuonitus ole selvästi erotettavissa. Kukinnot ovat terttumaisia; toisinaan tertut koostuvat viuhkomaisista kukkaryhmistä. Kukat ovat teriöttömiä, ja niissä on paljon enemmän tai vähemmän yhdistyneitä emilehtiä, joissa kussakin on yksi siemenaihe pohjaistukassa. Kullakin emillä on myös oma vartalonsa. Hedelmä on usein marja.


title: Kermesmarjakasvit

text: Kermesmarjakasvit kasvavat tropiikissa ja lämpimillä alueilla etenkin Amerikan mantereella.


title: Kermesmarjakasvit

text: Kermesmarjakasveihin kuuluu viisi sukua ja 32 lajia. Ne jaetaan kahteen alaheimoon.


title: Kermesmarjakasvit

text: Kermesmarjakasvien suvut:


title: Kermesmarjakasvit

text: Kermesmarjakasveissa on useita lääkekasveja (eräät kermesmarjat ja "Agdestis clematidea"), joita on käytetty vesikauhun ja kasvainten hoidosta hyönteisten puremien lääkitsemiseen. Tavallisimmin rohdos on peräisin kasvin juuresta. Lännenkermesmarjan ("Phytolacca americana") marjoista saadaan punaista väriainetta, ja eräiden kermesmarjojen lehtiä käytetään vihanneksena. Joitakin lajeja viljellään koristekasveina kirkkaanväristen marjaterttujen tai kauniin lehvästön vuoksi.


title: Sinikka Virkkunen

text: Sinikka Kyllikki Virkkunen (o.s. "Saarikoski"; s. 6. marraskuuta 1945 Paavola) on suomalainen markkinointi- ja mainosalan yrittäjä, kouluttaja ja järjestöjohtaja. Hän toimi 1997–2006 Markkinointiviestinnän Toimistojen Liiton MTL:n toimitusjohtajana.


title: Sinikka Virkkunen

text: Sinikka Virkkusen ensimmäinen mainosalan työpaikka oli yhteyspäällikkönä Kirsti Paakkasen Womenassa 1969–1970. Sitä seurasivat Mainos-Kunnas, Advisor, Suomen Ilmoituskeskus Ilmo ja Mainos-Asia. Oulun Taucherin vetäjänä Virkkunen toimi 1980–1990 ja Taucherin konkurssin jälkeen yrittäjänä oululaisessa Mercum Fennicassa. Vuonna 1997 hänet nimitettiin MTL:n johtoon.


title: Sinikka Virkkunen

text: Virkkunen toimi myös Markkinointi-instituutin kouluttajana 1977–1987 ja hoiti useita mainosalan luottamustehtäviä. Suomen Markkinointiliiton hallitukseen hänet valittiin 1987 ensimmäisenä Helsingin ulkopuolisena jäsenenä.


title: Sinikka Virkkunen

text: Vuonna 1999 Sinikka Virkkunen sai Mainonnan monitaho -palkinnon.


title: Kartiokotilo

text: Kartiokotilo ("Euconulus fulvus") on pieni kotilolaji. Se on yksi Suomen yleisimmistä kotiloista.


title: Kartiokotilo

text: Kartiokotilon kierteinen kuori on sivuprofiililtaan kartiomainen, väriltään kellanruskea ja 2,8–3,5 mm leveä ja 2,0–2,5 mm korkea. Alapuolelta kuori on samettimaisen himmeä, mutta yläpuolelta kiiltävä. Kierteitä on 5,5. Alapinnalla erottuu hyvin heikkoja kuoren kiertymisestä spiraalimaisesta seuraavia uurteita eikä kuoressa ole napaa. Viimeisen kierteen ulkoreuna ei kaarru pyöreästi, vaan siinä on hieman kulmaa. Kuoren suuaukko on muodoltaan puolikuumainen eikä siinä ole paksuuntunutta huulta tai hammasmaisia ulokkeita. Itse eläin on väriltään harmaa.


title: Kartiokotilo

text: Lajin erottaminen läheistä sukua olevasta tummakartiokotilosta ("Euconulus praticola") on varsin vaikeaa ja vaatii käytännössä mikroskooppia. Myös keskenkasvuiset siemenkotilot ("Vertigo") ovat samannäköisiä, mutta niiden kuoressa on aina napa.


title: Kartiokotilo

text: Laji on holarktinen eli sen levinneisyys ulottuu Euroopasta Aasian pohjoisosien poikki Pohjois-Amerikkaan. Suomessa se lukeutuu kaikkein yleisimpiin kotilolajeihin ja esiintyy koko maassa Ahvenanmaalta ja etelärannikolta pohjoisimmille tuntureille.


title: Kartiokotilo

text: Kartiokotilo elää hyvin monenlaisissa ympäristöissä, mutta kulttuuriympäristöissä se ei ole yhtä runsaslukuinen kuin luonnontilaisilla paikoilla. Se suosii etenkin viileää ja kosteaa maaperää, jossa on runsaasti kuollutta puuainesta. Kotilot elävät maassa karikkeen seassa ja puiden tai kivien alla.


title: Kartiokotilo

text: Eteläranskalaisten havaintojen mukaan kotilo tuottaa 20–30 munaa, jotka se munii lehtien alle keväällä. Poikaset kuoriutuvat paria viikkoa myöhemmin.


title: Kääpiökotilo

text: Kääpiökotilo ("Punctum pygmaeum") on hyvin pienikokoinen kotilolaji. Se on pienin Euroopassa tavattava kotilo ja Suomessakin esiintymiseltään erittäin yleinen.


title: Kääpiökotilo

text: Täysikasvuisen kääpiökotilon kuoren läpimitta on vain 1,2–1,5 mm. Kuori on väriltään kellanruskea, silkinhohtoinen ja sen pinnassa on hyvin tiheässä säännöllisin välein uurteita. Kierteitä on 3–3,5 ja niiden välillä on syvät saumat. Kuoren napa on syvä ja laaja, jopa 25 % kuoren läpimitasta. Muodoltaan jokseenkin pyöreän suuaukon reunalla ei ole paksuuntunutta huulta.


title: Kääpiökotilo

text: Lajin levinneisyys kattaa Euroopan sekä Aasian länsi- ja pohjoisosat. Suomessa se lukeutuu kaikkein yleisimpiin kotilolajeihin ja esiintyy runsaslukuisena koko maassa.


title: Kääpiökotilo

text: Kääpiökotilon elinympäristöä ovat etenkin haapaa tai koivua kasvavat lehti- ja sekametsät sekä ravinteikkaat suot. Elinympäristöjen kirjo on suuri. Kotilot elävät karikkeen joukossa ja laji voi olla hyvin runsaslukuinen, sillä parissa litrassa kariketta voi olla jopa 500 kotiloa.


title: Kääpiökotilo

text: Lisääntyminen tapahtuu yleensä parittelun kautta, mutta kukin kotilo kykenee lisääntymään myös itsenäisesti. Eläin munii 1–16 munaa yksitellen usean päivän aikana ja munat kuoriutuvat reilun parin viikon kuluttua. Vastakuoriutuneen yksilön kuoren läpimitta on noin 0,5 mm. Poikaset kasvavat nopeasti, kunnes saavuttavat täysikasvuisen yksilön mitat. Tämän jälkeen kasvu on huomattavasti hitaampaa, mutta jatkuu silti koko kotilon eliniän. Kääpiökotilo elää keskimäärin noin 200 vuorokautta.


title: Bellen

text: Bellen on maalaiskunta Ségoun alueen Ségoun piirissä Malissa. Sen keskuskylä Sagala sijaitsee Nigerjoen länsipuolisella tasangolla 165 kilometriä Ségousta maanteitse luoteeseen. Kunnassa on 6 900 asukasta (vuonna 2009).


title: Bellen

text: Bellenin kunta rajoittuu etelässä Ségoun piirin Souban ja kaakossa N’Koumandougoun, koillisessa Nionon piirin Sokolon, Marikon ja Kala Siguidan, luoteessa Koulikoron alueen Naran piirin Guirén, lännessä Banamban piirin Sébétén, Toubacoron ja Toukoroban sekä lounaassa Koulikoron piirin Nyaminan kuntiin. Pinnanmuodostukseltaan alue on etupäässä tasankoa. Pysyviä vesistöjä ei ole.


title: Bellen

text: Kuntaan kuuluu kymmenen kylää. Asukkaat ovat bambaroita, fulbeja ja maureja. Vallitsevat uskonnot ovat islam ja animismi.


title: Bellen

text: Seudun pääelinkeinot ovat karjanhoito ja maanviljely. Lisäksi harjoitetaan käsityöammatteja ja kaupankäyntiä. Sagalassa ja Toïmassa pidetään viikoittaiset markkinat. Palveluihin kuuluu kolme koulua ja terveysasema.


title: Tommy Schmid

text: Tommy Schmid (s. 12. huhtikuuta 1988 Trondheim, Norja) on sveitsiläis-norjalainen uransa päättänyt yhdistetyn hiihtäjä.


title: Tommy Schmid

text: Schmidin vanhemmat ovat sveitsiläisiä, mutta hän on asunut koko ikänsä Norjassa. Maajoukkuetasolla Schmid edusti kuitenkin Sveitsiä, toisin kuin niin ikään yhdistetyssä kilpaileva isoveljensä Jan Schmid, joka edustaa nykyisinkin Norjaa.


title: Tommy Schmid

text: Tommy Schmid debytoi yhdistetyn maailmancupissa joulukuussa 2007 Oberhofissa ja saavutti ensimmäiset pisteensä vajaata kuukautta myöhemmin Val di Fiemmessä ollen suurmäen sprinttikilpailussa 13. Schmidin paras sijoitus maailmancupissa on toinen helmikuulta 2008 Zakopanen suurmäen sprinttikilpailusta. Tuo palkintokorokesija on myös Schmidin ainoa ja myös ainoa sijoitus kymmenen parhaan joukkoon. Hän kilpaili myös vuoden 2010 talviolympialaisissa Vancouverissa, jossa hän oli parhaimmillaan 16. suurmäen kilpailussa.


title: Tommy Schmid

text: Schmid lopetti uransa vuonna 2011.


title: Rivinaceae

text: Rivinaceae on pieni kasviheimo koppisiemenisten Caryophyllales-lahkossa. Sen tunnetuimmat edustajat ovat verimarjat ("Rivina"), joiden mukaan heimoa kutsutaan seuraavassa verimarjakasveiksi.


title: Rivinaceae

text: Verimarjakasveihin kuuluu ruohoja, puita ja liaaneja. Toisin kuin kermesmarjakasveilla niillä ei ole saponiineja, mutta solujen sisältämät oksalaattikiteet toimivat kasvinsyöjien ruokahalua torjuvina. Kukinto on terttu tai tähkä, joka saattaa olla haarainen; suvussa "Seguieria" kukat ovat yksittäin terminaalisesti. Joskus kukat ovat heikosti vastakohtaisia. Kehälehtiä on neljä, harvemmin viisi, heteitä vähintään neljä. Ponnet ovat H:n muotoisia. Kukassa ei ole mesiäistä. Emiön vartalo enemmän tai vähemmän puuttuu. Hedelmä on siivellinen, rakkomainen tai luumarja. Kromosomiluku n = 18, 54.


title: Rivinaceae

text: Heimo kasvaa Keski- ja Etelä-Amerikassa, Karibialla sekä Itä-Australiassa, Uusilla-Hebrideillä ja Uudessa-Kaledoniassa.


title: Rivinaceae

text: Verimarjakasvit sisällytettiin aiemmin kermesmarjakasveihin (Phytolaccaceae), mutta on osoittaunut, että läheisempää sukua niille ovat ihmekukkakasvit (Nyctaginaceae), joiden kanssa ne muodostavat yhteisen kladin Caryophyllales-lahkon Centrospermae-ryhmän evoluutiopuussa. Kladille on ominaista yksi emilehti ja laajentunut, pallomainen luotti. Verimarjakasveissa on yhdeksän sukua ja 13 lajia.


title: Rivinaceae

text: Verimarjakasvisuvut:


title: Rivinaceae

text: "Petiveria" ja "Gallesia" ovat sipulintuoksuisia. Suvuissa "Monococcus" ja "Petiveria" on neljä kehälehteä, joiden asema on erilainen (diagonaalinen) kuin muissa heimon suvuissa (ortogonaalinen). "Petiveria"-suvun siemenaiheen sydän eli nukellus on erilainen kuin muiden sukujen.


title: Sindre Ure Søtvik

text: Sindre Ure Søtvik (s. 21. syyskuuta 1992) on norjalainen yhdistetyn hiihtäjä, joka edustaa seuratasolla Il Eldaria.


title: Sindre Ure Søtvik

text: Søtvik debytoi yhdistetyn maailmancupissa maaliskuussa 2013 Oslossa ollen suurmäen ja 10 kilometrin hiihdon kilpailussa 48:s. Ensimmäistä kertaa Søtvik saavutti maailmancupin pisteitä marraskuussa 2014 Rukalla, jossa hän oli suurmäen ja 10 kilometrin hiihdon kilpailussa 24:s. Tähän mennessä parhaan maailmancupin sijoituksensa Søtvik saavutti viikkoa myöhemmin Lillehammerissa ollen suurmäen ja 10 kilometrin hiihdon kilpailussa 23:s. Hän lähti hiihto-osuudelle sijalta kaksi hypättyään erinomaisesti mäkiosuudella. Continental Cupissa Søtvik on ollut parhaimmillaan seitsemäs.


title: Climate Mission

text: Climate Mission on suomalaisen peliyhtiön Kuuaseman kehittelemä ja Nokian vuonna 2010 julkaisema luontoaiheinen videopeli. Pelissä on tarkoituksena estää ilmastonmuutosta pelaamalla erilaisia minipelejä, joissa pärjäämällä maailman lämpötilaa voi auttaa. Eri pelejä on aseteltu ympäri maailmaa. Alkuperäisessä versiossa on neljä erilaista peliä, joista on monia erilaisia tasoja maailman ympäri. 3D-versiossa on vain kolme erilaista peliä, jotka ovat puiden kasvatus, jäävuorten kokoaminen ja muurahaisten korsien hakeminen. Peliin voi myös ostaa erilaisia vinkkejä ympäristön säästämisestä. Vinkkejä on myös ympäri maailmaa. 3D-versiossa yksi muurahaistaso on sijoitettu Suomeen. Peli on julkaistu Nokialle ja Androidille.


title: The Interview (vuoden 2014 elokuva)

text: The Interview on yhdysvaltalainen toimintakomediaelokuva, jonka ovat ohjanneet Evan Goldberg ja Seth Rogen. Elokuvan ensi-ilta on 25. joulukuuta 2014. Sen pääosissa näyttelevät James Franco ja Seth Rogen. Elokuvan juoni kertoo kahdesta julkkisjournalistista, jotka lähtevät CIA:n ohjeistamana Pohjois-Koreaan haastattelemaan Kim Jong-unia, tarkoituksenaan salamurhata hänet. Elokuva on saanut paljon julkisuutta: Pohjois-Korea uhkasi jopa sotatoimilla.


title: The Interview (vuoden 2014 elokuva)

text: Sony Pictures Entertainment päätti ensin peruuttaa elokuvan viikkoa ennen ensi-iltaa elokuvateattereihin kohdistettujen terroriuhkien vuoksi. Mutta sittemmin Sony Pictures Entertainment asianajaja on sanonut että se julkaistaan, mutta vain myöhemmin ja todennäköisesti jossain muualla kuin elokuvateattereissa tai DVD:llä. Sony Pictures Entertainmentin harkinnassa verkkojulkaisukanavina ovat olleet: YouTube, Crackle ja Netflix, Sony Pictures Entertainment omistaa Cracklen.


title: The Interview (vuoden 2014 elokuva)

text: Kohun jälkeen teatteriensi-illaksi päätettiin 25. joulukuuta 2014, ja verkkojulkaisu tapahtuu jouluaattoiltana 24. joulukuuta 2014 vuokrattavaksi videopalvelu YouTubeen, Google Play -kauppaan ja Microsoft Xboxin videopalveluun.


title: Gigaset Communications

text: Gigaset AG (tunnettiin ennen nimellä Siemens Home and Office Communication Devices) on kansainvälinen saksalainen viihde-elektroniikkatuotteita valmistava yritys, joka perustettiin vuonna 2008. Sen päämaja sijaitsee nykyisin Münchenissä, Saksassa. Gigasetin päätuotteita ovat muun muassa langalliset ja langattomat puhelimet sekä VoIP-puhelimet.


title: Gigaset Communications

text: Gigaset Communications perustettiin lokakuussa 2008, kun Arques Industries osti 80.2 prosenttia Siemens Home and Office Communication Devices GmbH & Co. KG:sta.


title: Gigaset Communications

text: Gigaset valmistaa melkein kaikkea kodin elektroniikkaa. Tärkeimpiä ovat muun muassa erilaiset puhelimet, VoIP:it, tabletit sekä erilaiset kodin sensorit. Gigaset tekee myös TV-vastaanottimia, kuten satelliittivastaanottimia ja langattoman yhteyden reitittimiä. Kaikki Gigasetin tuotteet valmistetaan yhtiön kotimaassa Saksassa. Gigaset valmistaa tällä hetkellä kahta erilaista tablettia, joissa molemmissa on Androidin uusin käyttöjärjestelmä. Gigasetin tuotevalikoimaan kuuluu myös seitsemän älypuhelinmallia.


title: Brindle

text: Brindle on monella eläinlajilla käytetty väritysnimi, joka yleensä tarkoittaa raidallista kuviota.


title: Brindle

text: Hevosilla brindle viittaa erittäin harvinaiseen väritykseen, jossa pohjaväristä poikkeavaa väriä on hajanaisina pystyraitoina. Yksittäisistä brindleyksilöistä saadut sukulaisuuskokeet viittaavat siihen, että ainakin osa brindleistä hevosista on kimeerejä.


title: Brindle

text: Naudoilla brindle viittaa väritykseen, jossa feomelaniinipohjalla on eumelaniinivärisiä pystyraitoja. Se on melko harvinainen, mutta sitä esiintyy esimerkiksi ylämaankarjalla.Koirilla brindle on verrattain yleinen väritys, jossa feomelaniinipohjalla on eumelaniinivärisiä pystyraitoja. Brindleä nimitetään myös tiikerinkirjavaksi.


title: Brindle

text: Marsuilla brindle tarkoittaa väritystä, jossa on eumelaniini- ja feomelaniinivärisiä karvoja tasaisesti sekaisin. Suomessa brindle-nimitystä käytetään ainoastaan tummasilmäisistä mustapunaisista yksilöistä, joiden kansainvälinen nimitys on magpie.


title: USS Pueblo (AGER-2)

text: USS Pueblo (runkonumero AGER-2) oli Yhdysvaltain laivaston viestitiedustelualus. Pohjois-Korean laivasto valtasi aluksen 23. tammikuuta 1968.


title: USS Pueblo (AGER-2)

text: Yhdysvaltain maavoimien kuljetusjoukot () tilasivat Wisconsinista Kewauneesta Kewaunee Shipbuilding and Engineering Corporationilta kuljetus- ja huoltoaluksen () nimellä "FP-344". Alus laskettiin vesille 16. huhtikuuta 1944 kumminaan rouva C. L. Duwall ja se luovutettiin armeijalle kolmisen kuukautta myöhemmin 5. heinäkuuta.


title: USS Pueblo (AGER-2)

text: Alus nimettiin myöhemmin "FS-344":ksi ja se palveli huoltoaluksena Filippiineillä armeijan satama-aluksena. Se poistettiin palveluksesta vuonna 1954, minkä jälkeen se makasi ankkurissa ensin Clatskaniessa Oregonissa ja myöhemmin Kalifornian Rio Vistassa. Armeijan luovuttua aluksesta tarpeettomana se siirrettiin laivastolle 12. huhtikuuta 1966. Alus nimettiin 18. kesäkuuta "Puebloksi" runkonumerolla AKL-44. Se muutettiin ympäristöntutkimusalukseksi Puget Soundin laivastontelakalla, jolloin sen runkonumeroksi tuli 2. toukokuuta 1967 AGER-2.


title: USS Pueblo (AGER-2)

text: Alus palasi palvelukseen 13. toukokuuta 1967 päällikkönään LLoyd M. Bucher. Länsirannikolla järjestettyjen koeajojen sekä operoinnin jälkeen alus lähti San Diegosta 6. marraskuuta Pearl Harboriin ja edelleen Jokosukaan Japaniin, jonne se saapui 1. joulukuuta. Alus sijoitettiin tiedustelu- ja merentutkimustehtäviin Japaninmerelle.


title: USS Pueblo (AGER-2)

text: Kansainvälisillä vesillä ollessaan alusta lähestyi 23. tammikuuta 1968 Pohjois-Korean laivaston vartiovene, joka käski "Pueblon" poistua tulenavauksen uhalla. "Pueblo" jatkoi tehtäviään. Paikalle saapui toinen vartiovene, joka avasi tulen haavoittaen neljää. Tulenavauksen jälkeen vartioveneiltä lähtenyt osasto nousi "Puebloon" vallaten aluksen. Vallattu alus vietiin Wonsanin satamaan. Aluksen miehistö ja kaksi mertentutkijaa vangittiin.


title: USS Pueblo (AGER-2)

text: Pohjoiskorealaisten lähteiden mukaan Pueblo oli Pohjois-Korean aluevesillä tullessaan vallatuksi. Pohjois-Korea itse oli määritellyt merirajansa 50 merimailin päähän rannikosta. Yhdysvaltain ulkoministeriön mukaan valtuudet loukata Pohjois-Korean aluevesiä oli mitätöity. julkaisemien asiakirjojen mukaan Pueblon osalta valtuuksia loukata Pohjois-Korean aluevesiä ei oltu kumottu. Aluksen lokikirjan mukaan se olisi myös ollut useaan otteeseen Pohjois-Korean aluevesillä.


title: USS Pueblo (AGER-2)

text: Aluksen miehistö ja kaksi mertentutkijaa olivat vankeina yksitoista kuukautta vapautuen vasta 23. joulukuuta 1968 Panmunjonissa. Vastineeksi miehistön vapauttamisesta Yhdysvallat joutui antamaan allekirjoitetun kirjelmän aluevesien loukkaamisesta, pyytämään siinä anteeksi ja vakuuttamaan ettei sama teko toistuisi enää. Alusta ei kuitenkaan palautettu Yhdysvaltojen laivastolle.


title: USS Pueblo (AGER-2)

text: Alus on nykyään Pohjois-Koreassa museoaluksena Pjongjangissa joen rannassa. Alus on edelleen Yhdysvaltojen laivaston alusrekisterissä merkittynä aktiivikäytössä olevaksi, mutta se on merkitty myös kaapatuksi.


title: Puro-orneero

text: Puro-orneero ("Lochmias nematura") on orneeroiden heimoon kuuluva varpuslintu. Sen aiempi suomenkielinen nimi oli karaorneero.


title: Puro-orneero

text: Puro-orneeroa tavataan Argentiinassa, Boliviassa, Brasiliassa, Ecuadorissa, Guayanassa, Kolumbiassa, Panamassa, Paraguayssa, Perussa, Uruguayssa ja Venezuelassa. Lajin kanta on vakaa, ja se on luokiteltu elinvoimaiseksi.


title: Martti Puohiniemi

text: Martti Puohiniemi (s. 1952) on suomalainen valtiotieteiden tohtori ja sosiaalipsykologi, joka tutkii suomalaista arvomaailmaa ja ajan ilmiöitä.


title: Martti Puohiniemi

text: Puohiniemi on toiminut oman Limor Oy:nsä puitteissa yrittäjänä vuosina 1990–2013. Sitä ennen hän toimi muun muassa markkinointitutkijana ja tutki suomalaisten asenteita ja kulutuskäyttäytymistä. Arvotutkimukseen hän erikoistui väitöskirjansa 1995 myötä ja on sen jälkeen tutkinut sekä väestön että yritysten toimintaa ohjaavia arvoja sekä konsultoinut niistä yrityksiä ja yhteisöjä.


title: Martti Puohiniemi

text: Vuonna 2004 Mainostajien liitto palkitsi Puohiniemen alaan liittyvästä tutkimustyöstä.


title: Teräväpystynokka

text: Teräväpystynokka, aikaisemmalta nimeltään terävänokka ("Heliobletus contaminatus") on orneeroiden heimoon kuuluva varpuslintu.


title: Teräväpystynokka

text: Teräväpystynokkaa tavataan luonnonvaraisena Argentiinassa, Brasiliassa ja Paraguayssa. Lisäksi sitä tavataan Uruguayssa, jossa kannan alkuperä ei ole tiedossa. Lajia on kuvattu melko yleiseksi, ja se on luokiteltu elinvoimaiseksi.


title: Pikkupystynokka

text: Pikkupystynokka, aikaisemmalta nimeltään pystynokka ("Microxenops milleri") on orneeroiden heimoon kuuluva varpuslintu. Nimensä mukaisesti sen lyhyen nokan yläpuoli kaartuu hieman ylöspäin.


title: Pikkupystynokka

text: Pikkupystynokkaa tavataan Boliviassa, Brasiliassa, Kolumbiassa, Equadorissa, Ranskan Guayanassa, Perussa, Surinamessa ja Venezuelassa. Lajin kanta on vakaa, ja se on luokiteltu elinvoimaiseksi.


title: Kaitapystynokka

text: Kaitapystynokka ("Xenops tenuirostris") on orneeroiden heimoon kuuluva eteläamerikkalainen varpuslintu.


title: Kaitapystynokka

text: Kaitapystynokkaa tavataan Boliviassa, Brasiliassa, Ecuadorissa, Guyanassa, Kolumbiassa, Perussa, Ranskan Guayanassa, Surinamessa ja Venezuelassa. Lajin ei uskota olevan vaarassa, ja se on luokiteltu elinvoimaiseksi.


title: Ida Hämäläinen

text: Ida Maria Hämäläinen (6. toukokuuta 1875, Pieksämäki – 27. heinäkuuta 1961, Pieksämäki) oli kansanedustaja Työväen ja pienviljelijäin puolueesta.


title: Ida Hämäläinen

text: Hämäläinen oli ammatiltaan ompelija ja sosiaaliselta taustaltaan kruununtorpparin tytär. Hänet valittiin eduskuntaan Viipurin läänin läntisestä vaalipiiristä vuonna 1927, ja hän oli kansanedustajana vuoteen 1929. Hämäläinen oli poliittisista syistä vankilassa vuosina 1930–32. Hän johti Puna-Avun toimintaa Viipurissa vuosina 1936–38.


title: Ruskopystynokka

text: Ruskopystynokka ("Xenops minutus") on orneeroiden heimoon kuuluva varpuslintu.


title: Ruskopystynokka

text: Ruskopystynokkaa tavataan laajalla alueella Meksikossa, Keski-Amerikassa ja Etelä-Amerikan pohjois- ja itäosissa. Lajin kannaksi arvioidaan 5–50 miljoonaa yksilöä, ja se on luokiteltu elinvoimaiseksi.


title: Molluginaceae

text: Molluginaceae on pieni kasviheimo koppisiemenisten Caryophyllales-lahkossa, johon kuuluvat mm. suomessakin kasvavat kohokkikasvit (Caryophyllaceae).


title: Molluginaceae

text: Heimon kasvit ovat lähes sukkulenttisia ruohoja, harvoin matalia pensaita. Niiden kasvutapa on varsijatkoinen eli sympodiaalinen. Pigmenttinä niillä on antosyaanit ja laidunnusta torjumaan saponiineja. Kasvit ovat kaljuja tai karvat ovat tähtimäisiä. Esilehdet ovat merkittäviä. Lehdet ovat usein valekiehkuroissa joko varren tyvellä tai ylempänä, vastakkaisesti tai kierteisesti; korvakkeet ovat kalvomaisia, joskus puuttuvat. Kukat voivat olla melko näyttäviä, mutta teriö kuitenkin puuttuu. Heteitä on 2-30, tavallisesti 5-10, sijaitsevat vuorottaisesti kehälehtiin nähden; palhot ovat toisinaan tyvestään yhtyneet. Emejä on joskus yksi tai tavallisemmin sikiäin on ainakin kahden emilehden yhteenkasvettumana muodostunut. Istukka on aksiletyyppinen. Vartaloita on yksi tai useampia. Kussakin emilehdessä on yksi tai useita siemenaiheita. Hedelmä on selkäluomainen kota tai avautuu poikittaisraoin; harvoin hedelmä on pähkinä. Siemenet voivat olla vaipallisia. Kromosomiluku n = 9.


title: Molluginaceae

text: Enimmäkseen heimo kasvaa eteläisessä Afrikassa. Suku "Glischrothamnus" kasvaa Koillis-Brasiliassa ja muutama suku ("Glinus" ja "Mollugo") ovat pantrooppisia ja lämpimien alueiden kasveja. Lähinnä Suomea heimo kasvaa Ukrainassa.


title: Molluginaceae

text: Molluginaceae kuuluu kladiin, jossa ovat myös heimot Montiaceae, Halophytaceae, Didiereaceae (kaktiokasvit), Basellaceae (basellakasvit), Talinaceae, Anacampserotaceae, Portulacaceae (portulakkakasvit) ja Cactaceae (kaktuskasvit). Kladissa hedelmä on selkäluomainen kota. Heimossa on yhdeksän sukua ja 87 lajia. Runsaslajisimmat suvut ovat Mollugo ja Pharnaceum, edellisessä 35, jälkimmäisessä 20 lajia.


title: Molluginaceae

text: Heimon suvut ovat:


title: Dance!

text: Dance! on kappale, joka on sisällytetty FIFA World Cup 2006-maailmanmestaruuskilpailun soundtrack-levylle. Kappaleella esiintyvät Lumidee ja Fatman Scoop yhdessä SCORCCiOn kanssa. Se sisältää sanoituksellisesti samanlaisuuksia Whitney Houstonin kappaleen "I Wanna Dance With Somebody" kanssa sekä sävelellisesti samanlaisuuksia Coolie Dance riddimistä. Molemmat oli tuottanut Mark Summers.


title: Traakian Demokritos-yliopisto

text: Traakian Demokritos-yliopisto () on yliopisto, joka toimii Länsi-Traakiassa Kreikassa. Se on perustettu vuonna 1973 ja se aloitti toimintansa seuraavana vuonna. Yliopisto on nimetty traakialaisen filosofi Demokritoksen mukaan.


title: Traakian Demokritos-yliopisto

text: Yliopiston keskuspaikka on Komotiníssa ja sillä on kampukset Komotinín lisäksi Alexandroúpolissa, Orestiádassa ja Xánthissa. Yliopistossa on kahdeksan tiedekuntaa ja yhteensä 18 laitosta. Niissä on yhteensä 15 000 opiskelijaa.


title: Traakian Demokritos-yliopisto

text: Yliopiston tiedekunnat ja niiden laitokset ovat:


title: Never Leave You (Uh Oooh, Uh Oooh)

text: ”Never Leave You (Uh Oooh, Uh Oooh)” on yhdysvaltalaisartisti Lumideen kappale. Se julkaistiin singlenä hänen "Almost Famous" -studioalbumilta 13. toukokuuta 2003. Kappaleen ovat tuottaneet DJ Tedsmooth sekä Trendsetta, ja sanoituksesta vastasivat puolestaan Lumidee Cedeño, Teddy Mendez, Edwin Perez, Steven Marsden, Trevor Smith ja John Jackson.


title: Asteekkivaltakunta

text: Asteekkivaltakunta oli Meksikossa vuosien 1428–1521 välillä toiminut suuri asteekkien johtama imperiumi. Se oli kolmiliitto, jonka osapuolia olivat Meksikon laaksossa sijainneet Tenochtitlánin, Texcocon ja Tlacopanin kaupunkivaltiot.


title: Asteekkivaltakunta

text: Asteekkivaltakunta syntyi vuonna 1428 kolmen kaupunkivaltion liittona. Vuonna 1426 mexicaheimon ja tepaneekkiheimon väliset kiistat olivat leimahtaneet. Tepaneekkikuningas Maxtla pyrki saartamaan mexicojen pääkaupungin Tenochtitlánin ja vaati mexicoilta runsaita suojelurahoja. Samalla Maxtla kävi toisen heimon, acolhuoiden kimppuun. Acolhuakuningas Nezahualcóyotl pakeni pääkaupunki Texcocosta itään Puebla-Tlaxcallan alueelle, missä hän taivutteli Tlaxcallan ja Huexotzincon kuninkaat avukseen tepaneekkeja vastaan. Vuonna 1428 Tenochtitlánin, Texcocon, Tlacopanin ja Huexotzincan yhdistyneet sotajoukot kukistivat tepaneekit. Huexotzincat palasivat vuorten yli kotiinsa, mutta muut kolme valtiota muodostivat sotilaallis-taloudellisen liittouman. Ne solmivat keskinäisen hyökkäämättömyyssopimuksen ja sopivat avustavansa toisiaan valloitussodissa muita kaupunkeja vastaan. Valloitettujen alueiden verot jaettaisiin liittolaisten kesken niin että Tenochtitlán ja Texcoco saisivat kaksi osaa kumpikin ja Tlacopan yhden osan.


title: Asteekkivaltakunta

text: Kolmiliitto otti aluksi hallintaansa suurimman osan Meksikon laaksoa valloittamalla sodassa puolueettomina pysyneet eteläiset asteekkikaupungit. Näin kolmiliitto sai haltuunsa alueen vilja-aitan ja runsaasti verona maksettua ruokaa. Meksikon laaksosta kolmiliitto laajensi valtaansa etelään nykyisen Morelosin alueelle, missä oli useita asteekkikaupunkeja ja tiheästi väestöä. Morelosin semitrooppinen ja kostea ilmasto tarjosivat hyvät hedelmäsadot. Mexicojen kuningas Itzcóatl alkoi korostaa mexicojen asemaa muiden asteekkien kustannuksella ja kirjoitti historiankirjoja uusiksi tämän tarkoituksen edistämiseksi. Mexicat ottivatkin seuraavien vuosikymmenien aikana asteekkivaltakunnan johtajan roolin, vaikka suojelurahojen jako säilyikin ennallaan.


title: Asteekkivaltakunta

text: Meksikon laakson viimeinen valloittamatta jäänyt kaupunkivaltio Chalco valloitettiin pitkän sodan jälkeen kuningas Motecuhzoma I:n aikana 1440-luvulla. Mexicat lujittivat valtaansa korvaamalla laakson valloitettujen kaupunkivaltioiden kuninkaat nukkehallitsijoillaan ja uudistivat niiden hallinto- ja suojelurahajärjestelmät.


title: Asteekkivaltakunta

text: Vuonna 1458 Motecuhzoma ja Texcocon kuningas Nezahualcóyotl laajensivat asteekkivaltakuntaa Meksikonlahdelle sekä nykyisen Oaxacan alueelle. Koska keskusvallan ote valloitettuihin kaupunkeihin oli melko löyhä, ne täytyi usein valloittaa uudelleen. Motecuhzoman seuraaja Axayacatl valloitti läntisen Tolucan laakson sekä myös Tenochtitlánin naapurikaupunki Tlatelolcon. Tolucan laakson länsipuolella asuivat taraskit, joiden valtakunta muistutti asteekkivaltakuntaa monin tavoin. Noin vuonna 1478 taraskien sotajoukot kukistivat asteekkijoukot Meksikon keskusylängöllä, minkä jälkeen asteekit jättivät taraskit rauhaan.


title: Asteekkivaltakunta

text: Axayacatlin seuraaja Tizoc ei laajentanut valtakuntaa kovinkaan paljon. Hänen seuraajansa Ahuitzotl kukisti valtakautensa aluksi itäisten huasteekkien kapinan. Myöhemmin hän liitti valtakuntaan myös Oaxacan laakson ja eteläisen Meksikon Xoconochcon rannikon. Ahuitzotlin kauden lopulla mexicojen valtio oli ottanut johtajan paikan kolmiliitossa. Hänen seuraajansa Montezuma II:n aikana (1502–1519) valtakunnan tärkeimmät sotilaalliset ja hallinnolliset paikat rajoitettiin mexicojen ylimystölle. Montezuma jatkoi kolmiliiton sotia itsenäisenä pysynyttä Tlaxcalan valtiota vastaan, mutta asteekkivaltakunta ei koskaan vallannut sitä, vaikka valloittikin kaikki alueet sen ympäriltä. Montezuman kausi ja samalla myös asteekkivaltakunnan taru loppui juuri parhaan loistonsa aikana espanjalaisvalloitukseen 1519–1521. Tuolloin asteekkivaltakunta oli koko Amerikan toiseksi suurin valtakunta inkavaltakunnan jälkeen.


title: Asteekkivaltakunta

text: Asteekkivaltakunnan hallitsija eli mexicojen "tlatoani" valittiin edellisen hallitsijan poikien ja veljien tai periaatteessa myös muiden aatelisprinssien joukosta. Valinnan tekivät luultavasti Tenochtitlánin ylin aatelisto, kolmiliiton muiden kaupunkien hallitsijat sekä mahdollisesti jotkut muutkin korkeat virkamiehet ja sotilaat. Hallitsija oli soturi, neuvottelija ja tuomari, minkä lisäksi hänellä oli seremoniallinen rooli ihmisten ja jumalten välittäjänä. Hänen apunaan valtakunnan asioiden hoidossa oli erikoisvirkamiehiä kuten sotapäälliköitä, valtiovarainministereitä, veronkannon valvojia sekä varahallitsija, joka oli samalla ylipappi ja sotavoimien komentaja. Hallitsija ja keskeisimmät virkamiehet muodostivat yhdessä korkeimman neuvoston, joka päätti tärkeimmistä asioista kuten ulkopolitiikasta, talouspolitiikasta sekä sodasta ja rauhasta.


title: Asteekkivaltakunta

text: Asteekkivaltakunnan hallitsijat:


title: Asteekkivaltakunta

text: Asteekit laajensivat valtakuntaansa taloudellisista syistä: he havittelivat muiden maiden rikkauksia, ja pääkaupungin kasvava väestö tarvitsi koko ajan enemmän ruokaa, vaatteita ja muita tarvikkeita sekä ylellisyystavaroita. Asteekit pyrkivät kehittämään valtakuntansa alueella käytävää kauppaa ja suojelurahojen maksamista rahoittamalla kauppiaita ja painostamalla korotettujen suojelumaksujen avulla provinssit käymään kauppaa keskenään. He perustivat satelliittivaltioita ja tukikohtia valtakunnan rajoille puolustamaan sitä vihollisilta.


title: Asteekkivaltakunta

text: Asteekkivaltakunnassa oli vuonna 1519 lähes 40 maakuntaa ja lukuisia satelliittivaltioita. Valtakunnassa puhuttiin useita kieliä. Vaikka ylin valta ja vauraus olikin Tenochtitlánissa, jokainen kaupunkivaltio oli itsenäinen ja sen kuningas hallitsi oman kaupunkinsa ympäristöä. Asteekit eivät myöskään pitäneet vakituista armeijaa eivätkä rakentaneet valtakuntaansa tieverkostoja, kaupunkeja tai varastoja. Asteekkien hallinto olikin paljon epäsuorempaa kuin esimerkiksi Rooman tai inkojen valtakuntien.


title: Isopystynokka

text: Isopystynokka ("Megaxenops parnaguae") on orneeroiden heimoon kuuluva varpuslintu.


title: Isopystynokka

text: Isopystynokkaa tavataan Brasilian koillisosissa. Laji on luultavasti melko yleinen osissa levinneisyysaluettaan, ja se on luokiteltu elinvoimaiseksi.


title: Nakkeliorneero

text: Nakkeliorneero, aikaisemmalta nimeltään puujuoksija ("Pygarrhichas albogularis") on orneeroiden heimoon kuuluva varpuslintu.


title: Nakkeliorneero

text: Nakkeliorneeroa tavataan Argentiinassa ja Chilessä. Lajia on kuvattu melko yleiseksi, mutta sen kanta on laskussa. Se on luokiteltu elinvoimaiseksi.


title: Tiikelipainokone

text: Tiikelipainokone on yhdellä painovärillä painava yksinkertainen kohopainokone, jossa väri puristetaan suoralta painopinnalta suoralle paperi- tai kartonkiarkille. Tiikelikoneita käytetään kirjapainoissa pienimuotoisten ja pienipainoksisten painotuotteiden, kuten kirjelomakkeiden, kutsukorttien ja käyntikorttien painamiseen. Koska tiikelipainossa painettavaa materiaalia ei tarvitse taivuttaa, sopii menetelmä myös paksummille ja jäykemmille kartongeille.


title: Tiikelipainokone

text: Suomen kirjapainoissa yleisin tiikelikone on Heidelbergin valmistama niin sanottu "siipi-Heikku". Se on saanut kutsumanimensä painoarkkien syöttöön (eli alistukseen) ja luovutukseen tarkoitetuista siipimäisistä ulokkeistaan.


title: Tiikelipainokone

text: Maailman ensimmäisenä tiikelipainokoneena pidetään vuonna 1803 keksittyä Suhler-painokonetta. Sen kehitti leipzigilaisen Breitkopf & Härtelin painajaoppilaana ollut saksilainen Johann Friedrich König (1774–1833). Vuonna 1807 englantilainen paperikauppias John Brown patentoi oman tiikelipainokoneensa. Ensimmäinen höyryvoimalla käyvä tiikelipainokone syntyi 1810–1812 Johann Friedrich Königin rakentamana lontoolaiselle kirjanpainajakustantajalle Thomas Bensleylle.


title: Jan Komasa

text: Jan Komasa (s. 28. lokakuuta 1981 Poznań) on puolalainen elokuvaohjaaja ja käsikirjoittaja. Hän on näyttelijä Wiesława Komasan poika. Jan Komasa valmistui PWSFTviT Lódz -elokuvakoulusta. Komasa ohjasi ensimmäisen elokuvansa, 15 minuuttia kestävän lyhytelokuva "Fajnie, że jesteśin" vuonna 2003. Komasan seitsemäs ohjattu elokuva, Varsovan vuoden 1944 tapahtumiin perustuva elokuva "Varsova 44" sai menestystä Puolassa ja kiitosta myös muualla Euroopassa. Komasan ensimmäinen pitkä elokuva oli vuonna 2005 ilmestynyt "Oda do radości", jonka kesto oli 120 minuuttia. Komasa asuu Varsovassa, jonne hän muutti seitsemänvuotiaana synnyinkaupungistaan Poznańista.


title: Ilumetsan meteoriittikraatterit

text: Ilumetsan meteoriittikraatterit ovat Viron Võrun kunnassa, Võrumaan maakunnassa sijaitseva meteoriittikraatterien sarja. Alueella on yhteensä viisi kraatteria joista kahden, Põrgu- ja Sügavhaudin sanotaan olevan varmoja meteoriitin aiheuttamia kraattereita. Muut kraatterit ovat nimiltään Ingli-, Tondi- ja Kuradihaud. Kraattereista suurin on Põrguhaud, jonka halkaisija on 75-80 metriä ja syvyys puolestaan 12,5 metriä.


title: IBM 5100

text: IBM Portable PC Model 5100 oli IBM:n syyskuussa 1975 julkistama tietokone, jossa samassa hieman tavallista kirjoituskonetta suuremmassa kotelossa oli näyttö, magneettinauha-asema ja näppäimistö. IBM 5100:a saattoi luonnehtia henkilökohtaiseksi pöytätietokoneeksi, korkea hinta aiheutti kuitenkin sen, että sitä käytettiin lähinnä matemaattista laskentaa vaativissa asiatuntijatehtävissä. Erityisesti koneessa käytetty APL-kieli mahdollisti matriisilaskennan käytön. APL:n käyttö oli poikkeuksellista sillä tuohon aikaan pienissä tietokoneissa oli yleensä käytössä BASIC-ohjelmointikieli.


title: IBM 5100

text: IBM 5100:ssa käytettiin APL- ja/tai Basic-ohjelmointikieliä. APL:stä oli käytössä lähes sama APLSV versio kuin IBM S/370-sarjan suurkoneissa ja Basic-tulkki oli sama kuin IBM System/3-minitietokoneissa käytetty. Mikrokoodilla totetutettu IBM S/370 ja System/3 emulointi mahdollisti näiden molempien ohjelmointikielien käytön IBM 5100:ssa.


title: IBM 5100

text: IBM 5100:n valmistus ja myynti päättyivät maaliskuussa 1982. Seuraajamalli oli tammikuussa 1978 esitelty IBM 5110. Samassa mallisarjassa vuonna 1981 esitelty IBM 5150 tunnetaan paremmin IBM PC:n nimellä mutta IBM 5100:a ei käytetty pohjana sen kehittämisessä.


title: Pueblo (täsmennyssivu)

text: Pueblo tarkoittaa seuraavia asioita:


title: Ampere WS-1

text: Ampere WS-1 oli "Ampere Inc":n suunnittelema ja japanilaisen Nippon-Shingon 1985 valmistama kannettava tietokone, jossa käytettiin poikkeuksellisesti ohjelmointikielenä APL:ää siihen aikaan pienissä tietokoneissa tavanomaisen BASIC-kielen asemesta. Koneen myynti Yhdysvalloissa kaatui siihen, että sitä ei hyväksytty Yhdysvaltain telehallintoviraston Federal Communications Commissionin testeissä.


title: Ampere WS-1

text: Ampere WS-1:n muotoilusta vastasi japanilainen Kumeo Tamura, joka oli ollut mukana myös Datsun 240Z-urheiluauton suunnittelijaryhmässä.


title: Paras elokuva (New York Film Critics Circle)

text: Parhaan elokuvan New York Film Critics Circle -palkinto on yksi palkinnoista, joita New York Film Critics Circle -yhdistys jakaa vuosittain. Palkinto jaetaan New York Film Critics Circlen jäsenten äänestyksen perusteella.


title: Museum of Science and Industry

text: Museum of Science and Industry on Chicagossa Yhdysvalloissa sijaitseva suuri tiede- ja tekniikkamuseo.


title: Museum of Science and Industry

text: Museorakennus rakennettiin vuonna 1893 Chicagon maailmannäyttelyä varten. Vuonna 1911 yhdysvaltalainen liikemies ja Sears, Roebuck and Company -tavarataloketjun johtaja Julius Rosenwald kävi poikansa kanssa Deutsches Museumissa Münchenissä. Hän innostui museosta, jossa näyttelyesineet liikkuivat ja museovieraat saivat painaa nappuloita ja vääntää vipuja. Rosenwald halusi rakentaa vastaavan museon myös kotikaupunkiinsa Chicagoon. Tilaksi hän löysi maailmannäyttelyä varten rakennetun rakennuksen. Museo avattiin 19. kesäkuuta 1933.


title: Museum of Science and Industry

text: Museorakennus on ainut Chicagon maailmannäyttelystä jäljellä oleva rakennus.


title: Museum of Science and Industry

text: Museossa on yli 400 000 neliöjalkaa (yli 37 000 neliömetriä) näyttelytilaa ja yli 35 000 näyttelyesinettä. Museon vakituisiin näyttelyihin kuuluvat muun muassa U-505, joka on Yhdysvaltojen ainut saksalainen U-vene, hautomo, jossa voi seurata kananpoikien kuoriutumista munista, sekä United Airlinesin Boeing 727 -lentokone.


Saudi-Arabian ja Kuwaitin välinen neutraali alue, myös puolueeton vyöhyke tai neutraali vyöhyke, oli Saudi-Arabian ja Kuwaitin välissä vuosina 1922–1970 sijainnut, 5 770 km²:n laajuinen mihinkään valtioon kuulumaton alue.


title: Saudi-Arabian ja Kuwaitin välinen neutraali alue

text: Vyöhyke muodostettiin 2. joulukuuta 1922 solmitulla Uqairin sopimuksella, jonka allekirjoittivat silloisen Nejdin sulttaani Abdullah bin Abdur-Rahman al Saud ja Kuwaitin hallitsija Ahmad al-Jabir al-Sabah. Koska Kuwait tuolloin ei kuitenkaan ollut itsenäinen valtio vaan kuului Brittiläiseen imperiumiin, allekirjoitti sopimuksen myös Britannian edustaja J. C. More. Sopimuksen mukaan tähän alueeseen nähden oli Nejdin sulttaanikunnalla ja Kuwaitilla yhtäläiset oikeudet, kunnes Ison-Britannian hallituksen välityksellä tehtäisiin uusi aluetta koskeva Nejdin ja Kuwaitin välinen sopimus.


text: Alueen valtaamiseen ja hyväksikäyttöön oli kummallakin osapuolella kuitenkin vain vähän kiinnostusta, ennen kuin vuonna 1938 Kuwaitin Burganista löydettiin öljyä. Sitä ennen Nejd oli yhdistynyt Hijazin kanssa Saudi-Arabiaksi. Kun vaikutti todennäköiseltä, että öljyä löydettäisiin puolueettomalta vyöhykkeeltäkin, molempien maiden hallitukset myönsivät vuosina 1948–1949 yksityisille yhtiöille toimilupia. Myöhemmin molemmat maat käyttivät hyväkseen alueen öljyesiintymiä tekemänsä yhteistyösopimuksen mukaisesti.


text: Alueen jakamisesta alettiin neuvotella, kun Kuwaitin ja Saudi-Arabian hallitsijat lokakuussa 1960 tapasivat ja päättivät, että puolueeton vyöhyke olisi jaettava. Molempien maiden hallitukset allekirjoittivat 7. heinäkuuta 1965 asiaa koskeneen sopimuksen. Maiden välisestä rajasta sovittiin 17. joulukuuta 1967, mutta sopimus ei virallisesti tullut voimaan, ennen kuin se allekirjoitettiin Kuwaitissa 18. joulukuuta 1969. Sopimus ratifioitiin 18. tammikuuta 1970, ja se julkaistiin "Kuwaiti Official Gazette" -julkaisussa 25. tammikuuta 1970.


text: Alueen öljyvaroja käytettiin vielä tämän jälkeen yhteisesti.


text: Vyöhykkeellä ei koskaan ollut ISO 3166 -tunnusta, koska se oli jaettu ennen kuin tämä standardi vuonna 1974 laadittiin.


title: Sven-Erik Bucht

text: Sven-Erik Bucht (s. 28. joulukuuta 1954 Karunki) on ruotsalainen sosiaalidemokraattisen puolueen poliitikko. Lokakuusta 2014 lähtien hän on toiminut Stefan Löfvenin hallituksen maatalousministerinä. Ruotsin valtiopäivillä hän on ollut vuodesta 2010.


title: Sven-Erik Bucht

text: Bucht oli Haaparannan kaupunginvaltuuston puheenjohtaja ja kunnallisneuvos 2003–2010. Vuonna 2010 hänet valittiin kansanedustajaksi suurella henkilökohtaisella äänimäärällä.


title: Sven-Erik Bucht

text: Bucht sai taivuteltua Ikean omistajan Ingvar Kampradin perustamaan Ikea-tavaratalon Haaparantaan. Vuonna 2007 ruotsalainen "Fokus"-lehti valitsi Buchtin vuoden ruotsalaiseksi.


title: Sven-Erik Bucht

text: Ministeriksi valinnan jälkeen vuonna 2014 Bucht sai selitellä mailleen ilman rakennuslupaa rakennuttamaansa neljää mökkiä.


title: Sven-Erik Bucht

text: Bucht on naimisissa ja hänellä on kolme lasta. Buchtin vaimo on suomalainen, ja hän osaa puhua suomea.


title: Kurt Koffka

text: Kurt Koffka (18. maaliskuuta 1886 Berliini, Saksa – 22. marraskuuta 1941 Northampton, Massachusetts, Yhdysvallat) oli saksalais-yhdysvaltalainen psykologi. Hänet tunnetaan erityisesti hahmopsykologian perustajana Max Wertheimerin ja Wolfgang Köhlerin ohella.


title: Kurt Koffka

text: Koffka aloitti filosofian opinnot Berliinin yliopistossa 1903 ja suoritti filosofian tohtoritutkinnon 1908 Carl Stumpfin oppilaana. Hän vietti myös vuoden Edinburghissa opiskellen englantia ja tutustuen brittiläiseen psykologiaan. Tämä mahdollisti Koffkan helpomman verkostoitumisen kansainvälisesti ja myös hänen työnsä tulivat esitellyksi kansainväliselle tutkijayhteisölle. Koffka työskenteli Johannes von Kriesin psykologialaboratorion assistenttina 1908-1909 Freiburgissa, jonka jälkeen hän siirtyi assistentiksi Würzburgiin Oswald Külpen ja myöhemmin Karl Marben alaisuuteen 1909-1910.


title: Kurt Koffka

text: Vuodesta 1910 tuli käänteentekevä Koffkan psykologinuran kehittymisessä. Hän siirtyi Frankfurt am Mainiin, missä hän solmi pitkäkestoisen suhteensa Wertheimeriin ja Köhleriin. Heidän yhteistyönsä johti Wertheimerin kuuluisaan julkaisuun liikkumisen havainnoimisesta vuonna 1912, josta hahmopsykologian käsitteen on laskettu juontavan juurensa. Koffka siirtyi kolmen lukukauden jälkeen Gießeniin vuonna 1911, jossa hänet nimitettiin ensin Privatdozentiksi ja myöhemmin ylimääräiseksi professoriksi (). Hän pysyi Gießenissä vuoteen 1924 saakka lukuun ottamatta joitakin tutkimuskausia sotatutkimuksen parissa Ensimmäisen maailmansodan aikoina. Koffka alkoi vierailla Yhdysvalloissa 1920-luvulla ja hän siirtyi lopulta pysyvästi maahan. Hän oli Cornellin yliopiston Schiff-professuurin haltija 1924-1925 ja piti vuonna 1925 kuuluisan luentosarjan Clark Universityssa yhdessä Köhlerin kanssa, joka julkaistiin myöhemmin nimellä "Psychologies of 1925" (1926). Työskenneltyään Wisconsinin yliopistossa 1926-1927 hänestä tuli uuden William Allan Neilsonin mukaan nimetyn professuurin haltija Smith Collegessa Massachusettsissa. Hän työskenteli Smith Collegessa aina kuolemaansa saakka vuoteen 1941. Koffka vieraili Uzbekistanissa tutkimusmatkalla kesällä 1932 Neuvostoliiton hallituksen kutsumana ja Oxfordin yliopistossa 1939-1940.


title: Hermann Kolbe

text: Adolf Wilhelm Hermann Kolbe (27. syyskuuta 1818 Elliehausen (nyk. osa Göttingeniä), Hannoverin kuningaskunta – 25. marraskuuta 1884 Leipzig, Saksa) oli saksalainen kemisti. Kolbe tunnetaan kemiallisten yhdisteiden yleisesti hyväksytystä jaottelusta epäorgaanisiin ja orgaanisiin yhdisteisiin. Kolben työ käsitteli enimmäkseen orgaanista kemiaa. Hän toimi professorina Marburgin ja Leipzigin yliopistoissa.


Saudi-Arabian ja Irakin välinen neutraali alue, myös puolueeton vyöhyke tai neutraali vyöhyke, oli Saudi-Arabian ja Irakin välissä vuosina 1922–1991 sijainnut, 7 000 km²:n laajuinen mihinkään valtioon kuulumaton alue.


title: Saudi-Arabian ja Irakin välinen neutraali alue

text:
Irakia Kansainliiton mandaattialueena hallinnut Ison-Britannia ja
Nejdin sulttaanikunta tekivät 5. toukokuuta 1922 Mohammerahissa (nyk. Khorramshar) sopimuksen, joka lopetti näiden valtioiden väliset vihamielisyydet. Myöhempien neuvottelujen tuloksena 2. joulukuuta 1922 allekirjoitettiin Uqairin sopimus, jossa vahvistettiin Nejdin ja Irakin välinen raja ja muodostettiin niiden välinen neutraali alue. Nejd yhdistettiin myöhemmin Hijazin kanssa Saudi-Arabiaksi.


text: Neutraalille alueelle tai sen läheisyyteen ei saanut rakentaa sotilaallisia eikä muitakaan pysyviä rakennuksia. Molempien maiden paimentolaisilla oli alueella vapaa kulkuoikeus.


text: Alue jaettiin hallinnollisesti vuonna 1975 ja rajasopimus vahvistettiin vuonna 1981. Tuntemattomista syistä sopimusta ei tallennettu Yhdistyneiden kansakuntien arkistoon, eikä kenellekään Irakin ja Saudi-Arabian ulkopuolella tiedotettu muutoksesta tai näytetty uutta rajaa esittäviä yksityiskohtaisia karttoja. Kun Persianlahden sota vuonna 1991 oli lähellä, Irak peruutti kaikki Saudi-Arabian kanssa vuoden 1968 jälkeen tekemänsä kansainväliset sopimukset. Vastatoimena Saudi-Arabia rekisteröi kesäkuussa 1991 YK:ssa kaikki aikaisemmat Irakin kanssa tekemänsä rajasopimukset. Tämän jälkeen Saudi-Arabian ja Irakin välistä neutraalia aluetta ei enää virallisesti ollut olemassa.


text: Useimpiin nykyisiin virallisiin karttoihin ei enää ole merkitty tätä suunnilleen suunnikkaan muotoista neutraalia aluetta, vaan sen läpi on merkitty raja suunnilleen alueen keskipisteen kautta. Esimerkiksi Yhdysvaltain maantieteellinen virasto katsoi, että tällä alueella on olemassa vain likimääräinen, ei tarkoin määriteltyä rajaa.


text: Saudi-Arabian ja Irakin välisellä neutraalilla alueella oli aikaisemmin ISO 3166 -koodit NT ja NTZ. Näitä koodeja lakattiin käyttämästä vuonna 1993. Alueen FIPS 10-4 -koodi oli IY, jota poistettiin käytöstä vuonna 1992.


title: Neutraali alue

text: Neutraali alue, neutraali vyöhyke tai puolueeton vyöhyke voi tarkoittaa ainakin seuraavia:


title: Sven Andrighetto

text: Sven Andrighetto (s. 21. maaliskuuta 1993 Sumiswald, Sveitsi) on sveitsiläinen jääkiekkoilija, joka pelaa NHL-seura Colorado Avalanchessa. Hän on kahden suunnan hyökkääjä, jonka vahvuuksiin kuuluu luovuus, pelikäsitys, työmoraali ja monipuolisuus. Andrighetton heikkouksiin kuuluu pieni koko.


title: Sven Andrighetto

text: Andrighetto on EHC Dübendorfin kasvatti. Hän pelasi suurimman osan junioriurastaan kuitenkin ZSC Lionsissa, jonka U17-junioreiden sisäisen piste-, maali- ja syöttöpörssin Andrighetto voitti kaudella 2009–2010 tehoilla 24+31=55. Hän jakoi koko Elite Novizenin syöttöpörssin kolmen muun pelaajan kanssa ja pistepörssin toisen sijan Klotenin Tim Bozonin kanssa edellään vain Pikes Oberthurgaun Patrick Oblast. Andrighetto voitti myös koko kevään 2010 pudotuspelien piste- ja maalipörssin tehoilla 16+8=24. Hän voitti kauden päätteeksi Elite Novizenin mestaruuden. Kaudella 2010–2011 Andrighetto debytoi miesten peleissä pelattuaan Sveitsin toiseksi korkeimmalla sarjatasolla National League B:ssä GCK Lionsin ja EHC Vispin joukkueissa yhteensä 38 runkosarjaottelua tehopistein 11+12=23 sekä 17 playoff-ottelua tehopistein 1+2=3. Hän voitti Vispissä kauden päätteeksi NLB:n mestaruuden.


title: Sven Andrighetto

text: QMJHL-joukkue Rouyn-Noranda Huskies varasi Andrighetton 11. pelaajana . Hän siirtyi joukkueeseen kaudeksi 2011–2012 ja voitti Huskies sisäisen piste- ja maalipörssin tehoilla 36+38=74. Andrighetto valittiin kauden päätteeksi QMJHL:n tulokkaiden tähdistökentälliseen. Kaudella 2012–2913 hän voitti Huskiesin sisäisen piste- ja syöttöpörssin tehoilla 31+67=98 ja sijoittui liigan pistepörssissä kuudenneksi ja syöttöpörssissä toiseksi edellään vain Prince Edward Island Rocketin Ben Duffy.


title: Sven Andrighetto

text: Montréal Canadiens varasi Andrighetton kolmannella kierroksella 86. pelaajana . Hän teki jo joulukuussa 2012 kolmivuotisen sopimuksen National League A -joukkue Genève-Servette HC:n kanssa kaudeksi 2014–2015, mutta Andrighetto teki jo varauskesänään heinäkuussa 2013 kolmivuotisen tulokassopimuksen Canadiensin kanssa. Hän pelasi kauden 2013–2014 kokonaan AHL-joukkue Hamilton Bulldogsissa tehden 64 runkosarjaottelussa tehot 17+27=44, joilla Andrighetto oli joukkueen toiseksi paras pistemies Martin St. Pierren jälkeen.


title: Sven Andrighetto

text: Kaudella 2014–2015 Andrighetto debytoi Canadiensin NHL-joukkueessa. Hän teki NHL-debyyttinsä 6. joulukuuta 2014 vieraissa Dallas Starsia vastaan. Andrighetto sai ottelussa jääaikaa 11.35 minuuttia ja hän teki myös NHL-uransa avausmaalin. Andrighetto pelasi kauden aikana NHL:ssä 12 runkosarjaottelua tehopistein 2+1=3.


title: Sven Andrighetto

text: Kaudella 2016–2017 Andrighetto kaupattiin Colorado Avalancheen vaihdossa norjalaiseen Andreas Martinseniin.


title: Sven Andrighetto

text: Andrighetto oli voittamassa MM-hopeaa vuoden 2018 MM-kilpailuissa. Andrighetto pelasi alle 20-vuotiaiden MM-kilpailuissa vuosina 2012 ja 2013, joista jälkimmäisessä turnauksessa hän toimi Sveitsin varakapteenina ja oli joukkueen paras pistemies ja maalintekijä tehoilla 5+3=8. Andrighetto pelasi myös alle 18-vuotiaiden MM-kilpailuissa vuosina 2010 ja 2011 sekä Ivan Hlinkan muistoturnauksessa vuonna 2010.


title: We Are the Nightmare

text: We Are the Nightmare on yhdysvaltalaisen teknisen death metalin yhtyeen Arsisin kolmas studioalbumi. Se julkaistiin huhtikuussa 2008 levymerkillä Nuclear Blast. Albumin rajoitettu ensipainos sisältää bonus-DVD:n "Making of "We Are the Nightmare"".


title: Ernst Kretschmer

text: Ernst Kretschmer (8. lokakuuta 1888 Wüstenrot, Saksa – 8. helmikuuta 1964 Tübingen, Länsi-Saksa) oli saksalainen psykiatri. Kretschmer tuli tunnetuksi erityisesti ruumiin ja sielun rakenteen vastaavuutta koskevista töistään. Hänen tuotannostaan on suomennettu muun muassa teos "Nerous ja ihminen" (1950).


title: Ernst Kretschmer

text: Kretschmer opiskeli teologiaa, lääketiedettä ja filosofiaa Tübingenin, Münchenin sekä Hampurin yliopistoissa vuosina 1906–1912. Hän työskenteli vuodesta 1913 lähtien Robert Gauppin assistenttia Tübingenissa, missä hän suoritti habilitaatiotutkinnon 1918. Hän jatkoi Tübingenissa yliopiston lääketieteen yksikön apulaisjohtajana vuoteen 1926 saakka, jolloin hän siirtyi Marburgin yliopiston psykiatrisen klinikan johtajaksi. Vuosina 1946–1959 Kretschmer työskenteli Tübingenin yliopiston psykiatrian klinikan johtajaprofessorina. Uransa loppuajan Kretschmer työskenteli yksityisenä tutkijana omien konstituutiopsykologiaan ja työpsykologiaan keskittyvien töidensä parissa.


title: Lan Shui

text: Lan Shui (s. 1957) on kiinalainen kapellimestari. Hänen nimensä on kiinalaisittain Shui Lan; kansainvälisesti hän käyttää nimestään versiota, jossa nimien järjestys on käännetty. Shui aloitti viulunsoiton opintonsa 5-vuotiaana ja pianonsoiton muutamaa vuotta myöhemmin. Opinnot keskeytyivät Mao Zedongin Kulttuurivallankumouksen aikana, jolloin kaikkea länsimaista musiikkia vastaan hyökättiin. Maon tuhoisan kampanjan jälkeen Shui palasi opintojensa pariin. Valmistuttuaan hänestä tuli oopperan orkesterin jäsen Pekingissä. Aluksi hän soitti orkesterissa; sitten hän loukkasi vasemman kätensä niin pahasti, ettei kyennyt enää soittamaan ammattimaisesti. Hän aloitti säveltämisen ja opiskeli sittemmin orkesterinjohtoa Pekingissä. Hän pääsi Pekingin sinfoniaorkesterin kapellimestariksi, mutta koki työnsä Kiinan oloissa turhauttavaksi ja ottikin mielellään vastaan tarjouksen päästä suorittamaan orkesterinjohdon tutkintoa Bostonin yliopistoon vuonna 1986. Shuin voittamiin useisiin palkintoihin ja tunnustuksiin kuuluu Besançonin kansainvälisen nuorten kapellimestarien kilpailun voitto.


title: Lan Shui

text: Yhdysvalloissa Shui on johtanut Detroitin sinfoniaorkesteria, New Yorkin filharmonikkoja ja Baltimoren sinfoniaorkesteria. Vuonna 1997 hänestä tuli Singaporen sinfoniaorkesterin musiikillinen johtaja. Hän on tämän Kaakkois-Aasian johtavan orkesterin kanssa levyttänyt Aleksandr Tšerepninin sinfoniat BIS-levymerkille.


title: Wolfgang Köhler

text: Wolfgang Köhler (21. tammikuuta 1887 Rääveli, Venäjän keisarikunta – 11. kesäkuuta 1967 Lebanon, New Hampshire, Yhdysvallat) oli saksalais-yhdysvaltalainen psykologi. Köhler tunnettiin erityisesti hahmopsykologian uranuurtajana yhdessä aikalaistensa ja työtovereittensa Max Wertheimerin ja Kurt Koffkan kanssa.